Mekanika eta elektrizitate-elektronikako

11 ikastaro, langile eta langabetuentzat

Langile eta langabetuei zuzenduta, 11 ikastaro antolatu ditu IES Hernani BHIk aurten, eta izen ematea zabalik dago. Ikastaroak, mekanika eta elektrizitate-elektronikakoak dira. Aurreko urteetan emandako ikastaroen antzekoak dira, baina aurtengoak, Katalogo Berrira egokitu dira. Hau da, Lanbide Kualifikazioko Katalogo Modular berrikoak dira, eta agiri ofiziala dute Euskal Autonomia Erkidegoan eta baita estatu mailan ere, beti ere Europako Lanbide Heziketako Kalitate Ziurtagiriko Marko Orokorraren barruan. Hala azaldu diote Kronikari Kontxi Urnieta eta Iñaki Izquierdo ikastaroen arduradunek.

Ikastaroak Hernani Institutuak antolatzen ditu, baina Eusko Jaurlaritzako Hezkuntza Sailak jartzen ditu giza baliabideak, hau da, bertako irakasleek ematen dituzte ikastaroak.

Horrez gain, ikastaroak %100 subentzionatuta daude, Lanbide eta Hobetuz-ek ordaintzen dituzte ikastaroak, eta ez da asistentziaren arabera. Hori bai, edozein agiri lortzeko, asistentziaren %75 bete behar da.

Ikasketarik gabe

Ikastaroetan izena eman dezake 16 urtetik gora duen edozein pertsonak, ez dago ikasketa zehatzik edo graduatua izan beharrik. Dena dela, ikastaroak 3 mailatan banatzen direla azaldu dute Urnietak eta Izquierdok eta zenbait kasutan nolabaiteko sekuentzia bat badagoela: «Kualifikazioko Katalogo Modular berriko ikastaroak hiru sailetan antolatuta daude: 1. mailakoak PCPI-ko (Lanbide Hastapeneko) parekoak dira, 2. mailakoak, Erdi mailako Zikloko parekoak eta 3. mailakoak Goi Mailako Ziklokoekin parekatzen dira. Ikastaro hauetan parte hartzeko printzipioz ez dago inongo mugarik. Hala ere, zenbait kasutan ulertu behar da sekuentzia bat badagoela, hau da: CNC-ko ikastaro bat egiteko aurrena Makinaria konbentzionalarena egin behar da, edo Instalazio domotikoak egiteko aurrena Etxebizitzaren instalazioak ikastaroa egin behar da. Era berean, 3. mailako ikastaroak egiteko oinarrizko ezagupenak eduki behar dira». Horrez gain, azaldu dute, Agiri Ofizialak lortzeko minimo batzuk eduki behar direla.

Kurtso horietakoren bat egiteak ez du graduatua ateratzen laguntzen edo ez du konbalidatzen, baina ikastaroen arduradunek azpimarratu dute, aukera paregabea eskaintzen dutela langileen etengabeko prestakuntzan eta enplegu bila dabiltzan langileentzat.

Informazio gehiagorako edo izena emateko: 943 55 19 58 eta fnr@hernanibhi.com.

Lanbideko zerbitzuak

Lan bila edo langile bila dabiltzanei zuzenduta, Lanbidek honako zerbitzu hauek ere eskaintzen ditu. Lan bila dabiltzanentzat (klabea izanez gero): eskaera berritu, harremanetan jartzeko datuak aldatu, eskaera berreskuratu eta eskaintzetan apuntatu. Eguneko eskaintzak eta prentsa ikusteko aukera ere bada. Klabea Hernaniko Lanbideko Zentruan eskatu daiteke (943 33 68 02). Enpresentzat, berriz: lan-eskaintzei alta ematea, lan-eskaintzak kudeatu, hautagaiak prest dauden egiaztatu, eta hautagaiak aukeratzeko espazioa.

Izena emateko edo informazio gehiagorako, Lasarte-Orian dagoen Lanbideko bulegoa (943 36 60 32/943 36 82 78).

IKASTAROAK

Fabrikazio mekanikoa

Makinak prestatzea txirbil-harroketazko mekanizazio lanetan.

Tornua eta fresatzeko makina konbentzionala (80 ORDU)

CNC programak egitea piezak egiteko.

Tornua eta Mekanizazio zentrua Fagor 8050 (80 ORDU)

Fabrikazio mekanikoko prozesu osagarriak.

Automatismo elektro neumatiko hidraulikoa (70 ORDU)

Dokumentazio teknikoa egitea CAD-CAM erabilita.

Solid Works I eta II mailak (90 ORDU)

Fabrikazio mekanikoko produktuentzako irudi grafikoak.

Planoen krokisak egitea eta interpretatzea (40 ORDU)Elektrizitatea - Elektronika

Eraikinetan instalazio elektrikoak muntatzea (60 ORDU)

Etxebizitzetako eraikinetan tentsio bajuko instalazio elektrikoak muntatzea eta mantentzea (80 ORDU)

Automatismo elektrikoak muntatzea eta konpontzea.

Automatismo konbentzionalak (60 ORDU)

Instalazio automatizatuak muntatzea.

Siemens automatak (90 ORDU)

Eguzki instalazio fotoboltaikoen zuinketa (replanteo) eta funtzionamendua (60 ORDU)

Eraikinetako instalazio domotikoak muntatzea.

Sistema zentralizatua (40 ORDU)


Defentsako lanak kezkatzen du Txintxurreta, biharko lehiari begira

Durangoko Kulturala etxean ederto dabil, partidurik galdu gabe; hala ere, sustorik nahi ez badute, atzean ezin dizkio orain arte adina erraztasun eman aurkariari.

Joera erasokorra duten taldeen defentsa-lana tentuz eta kontzentrazio osoz egin beharrekoa da. Joan-etorriko zoramenean errazagoa da golak sartzea, baina baita jasotzea ere. Talde bakoitzeko orkestra gidarien eginbeharra ez da izaten hainbeste espazioa bilatzea, egon badagoena aprobetxatzen asmatzea baino. Eta hortxe dabil Kulturala liga hasiera honetan futboleko jardunbidean nagusi bi arloen arteko oreka aurkitu ezinik. Oraingoz. Golik gehien sartu duen taldea da Portugaleterekin batera, baina baita gehien hartu duen bigarren taldea ere. Ordiziaren atzetik. Etxerako taktika ona dela dirudi: bi irabazi eta bat berdindu dute. Etxetik kanpora, ordea, hirutik hiru galdu dituzte.

Rikardo Txintxurreta entrenatzaileak argi du taldearen ahulezia nagusia zein den: “Defentsako lanak kezkatu egiten nau. Alderdi hori hobetu behar dugu. Gol asko hartzen ditugu eta horrela zaila goa da partiduak irabaztea”. Alderantziz, erasoan orain arte erakutsi duten freskotasuna da taldeak arma nagusi: “Aurten erraz irteten gara erasora, eta erraz iristen gara aurkariaren areara.Hori aprobetxatu behar dugu”.

Etxean eta Zallaren aurka jokatuko dute bihar. Zallak esperientzia handiko jokalariak ditu. Hala ere, Kulturalak nortasunik badu, etxeko partiduetan du. Sailkapeneko puntu guztiak Tabiran lortu dituzte.

Justu kontrakoa gertatzen da etxetik kanpora. Joan zen astekoa ez zen salbuespena izan. 2-0 galdu zuten Lagun Onaken zelaian. Nolanahi ere, lehenengo gola “guri egindako falta argi baten ondoren” iritsi zela dio Txintxurretak: “Ez dakit epaileak zelan ez zuen ikusi”. Bigarrena, partiduaren hondarrean iritsi zen, jaurtiketa eder batekin


Alexander Payne, erdibidetik joan nahi duen zuzendaria

Oso harrera ona izan du AEBetan Bruce Dern aktore beteranoa protagonista duen 'Nebraska' filmak

Gero eta gehiago dira AEBetan zinema independentearen eta industrialaren artean beren bidea egiten saiatzen diren zuzendariak. Horietako askok egina duten ibilbide interesgarriari esker, errekonozimendua irabazia dute eta, horri esker, aurrekontu erosoagoekin lan egiteko aukera dute, baita aktore ezagunekin ere. Dena den, ez dira berez independenteak, hitzaren adiera klasikoenean bederen.

Hala eta guztiz ere, zuzendari horiek —Spike Jonze, David O. Russell, Jason Reitman eta abarrekoak, batzuk aipatzearren— nolabaiteko askatasun artistikoarekin lan egin ahal izaten dute; ez dute erabat estudioaren esanetara makurtu behar. Normalean, haien lanak ez du AEBetan harrera berorik izaten, eta Europan baloratuagoak izan ohi dira.

Multzo horren barruan dago, nabarmen gainera, Alexander Payne. Ekoizpen etxe txikiekin egin ohi du lan, eta bestelako zinema estatubatuarra egiten saiatzen da. Gaur egun, onarpen kritiko handia dute Payneren lanek, eta azken Nebraska honek ere mota guztietako laudorioak jaso ditu. Horrekin batera, Cannesko zinemaldi prestigiodunean hartu zuen parte filmak, eta, inpresio oso ona uzteaz gain, gizonezko aktore onenaren saria lortu zuen pelikulak. Zirkulua ixteko-edo, Oscar sarietarako sei izendapen lortu ditu filmak.

Filmografia laburra eta interesgarria du Alexander Paynek. Haren lehenengo film luzea nahiko oharkabean pasatu zen: 1996ko Citizen Ruth, Laura Dern protagonista zuen komedia txikia.

Nolanahi ere, film horrek aukera eman zion bigarrenari ekiteko; hiru urte geroago ailegatu zen Election, eta oso harrera ona izan zuen. Institutu bateko hauteskundeak baliatu zituen Paynek, AEBetako gizarteari begirada zorrotza eskaintzeko. Tom Perrottaren liburu bat oinarri hartuta, gidoia idatzi zuen Paynek berak, eta Oscar sarietarako hautatuen artean egon zen.

Hirugarrenean, Hollywoodeko izar handi batekin lan egiteko aukera izan zuen Paynek, Jack Nicholsonekin. About Schmidt-en aukera eman zion aktoreari rol ahaztezina egiteko, eta zuzendariaren balio artistikoa berresteko balio izan zuen.

Ardo kontuak

Hala ere, Europan hurrengo filmarekin aurkitu zuten zinemazale askok Payne, ardoaren inguruko Sideways komedia garratzak arrakasta handia eskuratu baitzuen AEBetatik kanpo. Halaber, Paul Giamatti aktorea ezagutarazteko balio izan zuen.

2011ko The Descendants-ekin urrats berri bat egin zuen zinemagileak. Familia gatazkak ardatz hartuta, Hawaiin girotutako komedia sailkaezina egin zuen. Filmak pelikula onenaren Urrezko Globoa irabazi zuen eta Oscar sarietarako bost hautagaitza lortu zituen, nahiz eta ez zuen batere lortu.

Nebraska-n, berriro ere, familia barneko hausturak hartu ditu gai nagusitzat. Woody Grant aita alkoholikoa da, eta, halako batean, sari bat irabazi duen abisua jasoko du. Horren bila joan beharko du, baina berak ezin du bakarrik bidaia egin. David semeak harekin joatea onartuko du, nahiz eta ez duen batere sinesten sariaren kontu horretan.

Biek abiatuko duten bidaia beste zerbaitetarako balioko du, aita-semearen arteko harreman hondatuari berrekiteko. Familia giroa areagotu da, bidean beste bi kide haiekin hartzean, Daviden ama eta Ross, oso bestelako bizimodua duen anaia.

Bien bitartean, Woodyk irabazi duen sariaren inguruan gero eta ikusmin handiagoa sortuko da sorterrian. Denek nahi izanen dute sariduna omendu, eta berehala sariari etekinen bat atera nahi dioten putreak agertuko dira.

Aipatzekoa da filma zuri-beltzean filmatu duela Paynek, eta rol protagonista aktore oso beterano batek jokatu duela, Bruce Dernek. 1964. urtean Alfred Hitchocken Marnie-n izan zuen lehen rol garrantzitsua, eta, orduz geroztik, sona handiko zuzendariekin egin du lan Dernek: Robert Aldrich, Roger Corman, Sydney Pollack, Claude Chabrol, Clint Eastwood...

'NEBRASKA'.

Zuzendaria: Alexander Payne.

Aktoreak: Bruce Dern, Will Forte, Stacy Keach, Bob Odenkirk, June Squibb, Missy Doty, Kevin Kunkel, Angela McEwan.

Herrialdea:AEB.

Urtea: 2013.

Iraupena:115 minutu.

Ostiralean estreinatuko dute Hego Euskal Herrian.


Milango altzari azokaz astearteko 'Mezularia'n

Jexux Romero dekoratzailea azokan ikusitakoaz arituko da.

Jexux Romero dekoratzailea Milango Altzari Azokan izan da eta bertan ikusitakoa kontatuko du astearte honetan 'Mezuaria' saioan, Outlet tertulian. Horrez gain, Jon Larrañaga, Jabier Puldain, Lander Ugarte eta Aran Azkaraterekin arkitektura, marketin, diseinu eta moda munduko nobedadeak aztertuko dituzte.


Abadetxera lekualdatu dituzte Abadiñoko Udalaren hainbat zerbitzu

Badira hainbat egun Abadiñoko Udaleko bulego teknikoko langileak San Trokaz kaleko 2. zenbakian dagoen abadetxeko kokagune berrian dabiltzala lanean.

Abadetxea udalaren hainbat zerbitzu hartzeko prestatzea izan da Abadiñoko Udalak 2017rako onartutako aurrekontuak jasotzen duen inbertsio nagusia (253.045 euro). Eraikin horretan harrera-gunea, idazkaritza eta artxibategia atondu dituzte, besteak beste.

Bestalde, udaletxean igogailua ipintzeko lanak esleitu ditu Abadiñoko Udalak, eta alkatearen arabera, azaroan ekingo diete lan horiei. Udaletxeko irisgarritasuna hobetu gura dute igogailua ipinita.


Pezetatan 1.648 milioi euro daude gordeta oraindik

Espainiako Bankuak pezetak euroengatik aldatzeari utziko dio betiko 2020ko abenduaren 31an.

Estatuan 1.648 milioi euro daude gordeta oraindik pezetatan, hots, 273.705 milioi pezeta dira oraindik aldatu gabe daudenak. Espainiako Bankuaren arabera, 848 milioi euro (141.095,328 milioi pezeta) billeteetan gordetzen dira eta, 800 milioi euro (133.108,8 milioi pezeta) txanponetan.

Euroa, 2002ko urtarrilaren 1an heldu zen eta hiru hilabetez, dibisa biak egon ziren indarrean. Urte horretako martxotik ekainera, pezetak bankuetan aldatzeko aukera zabaldu zen eta, 2002ko uztailaren 1etik gaur egunera arte, Espainiako Bankuan soilik aldatu daitezke pezetak.

Espainiako Bankuak argitaratu zuen ikerketa baten arabera, momentu horretan zirkulazioan zeuden pezeten %45a ez zirela sekula euroengatik aldatuko esan zuen, bai txanponen bildumazaletasunagatik, bai galdu edo hondatu zirelako ere.

Bestalde, Espainiako Bankuak pezetak euroengatik aldatzeari utziko dio betiko 2020ko abenduaren 31an beraz, oraindik pezetaren bat daukatenek lau urte eta erdiko epea dute aldaketa egiteko.


Iritzia: '#literatura'

Hiru urte-aldi desberdin bizi ditut aldi berean. Urtarrilean hasi eta abenduan bukatzen dena. Irakasle eta ama izateagatik dagokidan ikasturtea, irailetik irailekora. Eta, idazle eta irakurzale izateagatik barneratu dudana, Durangoko Azokatik Durangoko Azokarakoa, hain zuzen.

Aurten, irakurzale rolean ezezik, idazle bezala ere arituko naiz Durangon. Aurreko astean nire bigarren liburua argitaratu zuen Erein argitaletxeak: Azken Lanhütarra. Hara! Iritzi artikuluaren erabilpen autopromozionala! Bai eta ez. Edo hobeto esanda, ez eta bai. Ez dut ukatuko: puztuta sentitzen naiz pixka bat, izugarrizko ilusioa egiten du hilabete luzetan zure-zurea izan den istorioa beste batzuen barrenetara iritsiko dela jakiteak. Baina, gaur esan nahi dudana esateko, beharrezkoa iruditu zait argitalpen berriaren afera.

Idazle izatetik aberastuko ez naizen arren, edozein idazlek bezala nire liburuak salmenta onak izatea dut gustuko, eta, horregatik, argitaletxeak egiten duen promozioari neurea batzen diot. Kontua da, promozio lan horretan murgildurik, Twiterren txio bat idazteko unea iritsi zela. Testua, liburuaren azala, dena prest neukanean traola edo etiketa delakoa pentsatzen hasi nintzen; nire txio hori gai baten edo batzuen barruan kokatzen zuena, alegia. #haurliteratura idatzi nuen lehendabizi. #literatura idatzi nuen ondoren. Baina bertigo moduko bat sentitu eta azken etiketa hori ezabatu egin nuen. Zertan nabil gaztetxoentzako idatzi dudan ipuin honi literatura esaten? Jarraian, aurreko sentsazioari gainjarrita ia, dardara batek astindu zizkidan hesteak eta #literatura berridatzi eta azkar eman nion txiokatu ikurrari.

Segundo gutxi batzuk iraun zuen tekla jolas horrek uste baino gehiago nahastu dizkit barrenak. Lehendabizi besteei bota nien nire zalantza lotsakorren errua, argitaletxeei, komunikabideei, literatur adituei, irakurleei, haur literaturako idazleak ez dituztelako «idazle» kontsideratzen. Badirudi ikasketa prozesu batean dauden idazleak direla, eta helduentzako zerbait idatzi arte ez direla idazle izango. Haurrentzako idaztea errazagoa dela uste dutelako askok, azken finean, umeentzat bakarrik baita. Argitaletxeak esan berri dit ez dugula komunikabideentzako liburu aurkezpenik egingo, haurrei zuzendutako lanekin egin zen azkenekoa bertan behera utzi behar izan zutelako komunikabideetako ordezkaririk azaldu ez zela eta. Izan ere, haur literatura, literatura errazarekin nahastera jotzen dugu.

Mariasun Landak Txikitasunaren Handitasuna Literaturan (Erein, 2018) saiakera liburuan aipatzen duena aintzat hartuta oso adjektibo arriskutsua da hori: «Erraz» adjektibo hori literaturari aplikatuta, sinplekeriara gehitxo hurbiltzen baita, hizkuntza utzikeriara, gai estereotipatuetara, originaltasun edo urraketa gabeziara. Hau da, haur literatura = literatura erraza = literatura txepela.

Haserre igaro nituen pare bat egun, ondoren, baina, nire buruari galdetu nion: Eta zuk nola ikusten duzu haur literatura, Nerea? Zergatik kostatzen zait irakaslea izateaz gain idazlea ere banaizela esatea? Liburu bat idatzi duzu? Beno, bai, baina haurrentzako ipuin bat da. Zergatik martxan neukan beste proiektu bat alde batera utzi eta eskatu dut beka bat helduentzako liburu bat idazteko? Neure buruari erronka bat jartzen ari nintzaiola sinistuta eskatu nuen sormen-beka, eta erronkari heldu behar izan diot baiezkoa jaso dudanean. Erronka berri bat behar nuelako atera naiz hain erosoa egiten zaidan haur literaturaren erreinutik deseroso sentiarazten nauen lurralde berrietara sartzeko? Agian, zerbait demostratu behar dudala iruditzen zaidalako da. Besteei, baita neure buruari ere. Nire baitan bizi den egolatra horrek euskal idazleen artean lekutxo bat nahi duelako, eta uste dudalako haur literatura idatziz ez dudala halakorik lortuko.

Neure buruari gogoratu behar diot behin eta berriz haurrentzat idazteak helduentzako idazteak bezainbeste ahalegin eskatzen duela. Erronka izugarria da gaitasun literario bat garatzen ari diren pertsona txiki horiekin nire pertsonaiak eta istorioak partekatzea. Baina konbentzimenduak ez dit luzaro irauten. Horregatik, kajoian jarraituko du haurrentzako idazten ari nintzenak eta helduentzako ipuin-liburuak hartuko du nire ordenagailuko pantaila testu hau bukatu bezain laster.


Magnus Carlsenek munduko txapelari eutsi dio

3-0 irabazi dio Fabiano Caruanari Munduko Txapelketako finaleko kitarako partidetan.

Magnus Carlsen 27 urteko Nazioarteko Maisu Handi norvegiarrak laugarrenez irabazi du munduko xake titulua, Londresen. Bera zen txapeldun aurretik, eta tituluari eutsi dio Fabiano Caruana estatubatuarraren aurkako finalean. Finaleko hamabi partidetan seina berdinduta bukatu ondoren —guztiak berdindu zituzten—, kitarako partida azkarrak —25 minutu zituen bakoitzak— jokatu dituzte gaur, eta Carlsenek 3-0 irabazi dio (9-6 guztira). Laugarren partida ez da jokatu.

Carlsenek, horrela, bost urte eta astebete darama txapeldun postuan. 2013an lortu zuen aurrenekoz tiulua, Viswanathan Anandi irabazita. Hurrengo finalean, Ananden aurka jokatu zuen berriz, eta, 2016koan, Sergei Kariakini nagusitu zitzaion. Ordukoan ere kitarako partidetan lortu zuen titulua. Hurrengo finala 2018an jokatuko du.


Andrabanda Feminista ikastaroa eskainiko dute Ondarroako Etxelilan

Ikastaroa otsailaren 10, 17 eta 24an izango da, hau da, hiru larunbatetan, 10:00etatik 13:00etara, Ainara Sarasketa batukada irakasleagaz. Izena emateko barikuraino dago epea. Horretarako 16:30etik 20:30era bitartean Etxelilako 94 613 40 08 telefono zenbakira deitu edo etxelila@ondarroa.eus helbidera idatzi behar da. Esan dute ikastaroaren helburua martxoaren 8ko aldarrikapenekin bat egitea dela.

Andrabanda Feminista Ondarroako Alamedan..

Ondarroako Andrabanda Feminista 20011ko udaberrian sortu zen, Jabekuntza Eskolaren barnean antolatutako ikastaro baten ondorioz. Sortu zenetik zazpi urte igarotzear daudenean eta taldea indartzeko asmoagaz, ikastaroa egitea pentsatu dute Andrabandara batu nahi dutenek horrela egin dezaten.

Gaineratu dute martxoaren 8an kalera atera nahi dutela, “perkusioa eta abestiak medio, aldarrikapen feministak kaleratu eta emakumeenganako indarkeria matxistaren aurkako borrokari ekarpena egiteko”. Martxoaren 8a igarota ere taldeak jarraipena izatea aurreikusten dutela esan dute.


Riveirak erakutsi du hautagai izan daitekeela bandera irabazteko

Galiziarrak, San Juan, Orio, Arraun, Kaiku, Hibaika eta Tolosaldea sailkatu dira Kontxarako

Riveirako arraunlariek eta gainerako kideek ez zuten hemengo taldeen erreferentzia zehatzik, ez direlako elkarren aurka aritu atzo arte. Hemengoek ere ez zuten galiziarren berri, arrazoi bera tarteko. Baina bazebilen hemengoen artean susmoa: «Riveira asko ibiltzen dela entzun dugu». Bati baino gehiagori entzun izan zaio azkenaldian. Ez zebiltzan oker, atzo behintzat asko ibili baitzen. Beharko ibili, Kontxarako sailkatzeko estropadan denbora onena egin zuen eta. Beste sei sailkatuak hauek izan ziren: San Juan, Orio, Arraun, Kaiku, Hibaika eta Tolosaldea. Kanpoan Hondarribia geratu zen, besteak beste.

Alexanda Lopez galiziarra irribarrea ezpainetatik kendu ezinda zebilen. «Gu ondo ari garela bagenekien, baina besteen alboan jarrita zenbatekoa den gure maila ezin jakin. Lan oso ona egin dugu, gustura ibili gara arraunean, eta honek guztiak konfiantza handia emango digu iganderako. Sailkatze estropadan aurrena egitea emaitza handia da». Orain, atzokoaren jiran, Riveira bandera irabazteko hautagai sendoa den jakiteko irrika dago. Lopezek erantzun irmoa eman zion balizko zalantzari: «Sailkatu gara; beraz, bagara bandera irabazteko hautagai, jakina».

San Juan ere bada, eta sendoena, udako emaitzak ikusita. Ez zeuden, baina, galiziarren indar berarekin atzoko lanak amaitu eta segituan. Sarai Lizaso arraunlariak garbi hitz egin zuen: «Oso gaizki ibili gara; arraunean ere ez dugu egin. Sailkatzea genuen helburu, eta barruan gara». Riveiraren inguruan, hauxe haren iritzia: «Nik neuk espero nuen ondo ibiliko zirela».

Orioko patroia, Nadeth Agirre, lasai zegoen lanak bukatu eta gero: «San Juanek lau segundo bakarrik atera dizkigu, eta ondo dago. Guk aldaketa batzuk egin ditugu taldean, eta pentsatzen dut haiek ere egingo zituztela». Oso garbi dauka atzoko emaitza ez dela ezeren adierazgarri: «Igandean hutsetik hasi beharko dugu guztiok».

Irteeran izango da Hibaika aurten ere, beste egitasmo bati hasiera eman dion urte honetan. Arraunlari gazteekin ere lortu du sailkatzea, eta haiekin batera tostetan dira Amaia Gezala eta Eli Pescador esperientziadunak ere. Aurtengo lanaren atzean dagoena islatzen zuten atzo Pescadorren malkoek, eta Gezala ere oso pozik zen: «Sailkatu nahi genuen, eta lortu dugu. Ez dugu estropada ona egin, ezta gutxiago ere. Urduri bezala aritu gara». Atzokoari esanahia bilatzen hasita, garbi asko esan zuen arraunlariak: «Denboraldi on horri ginda jartzea izan da».

Tolosaldeako arraunlariak eta kideak ere pozik zeuden. Haiena ere handia da, lehen aldia baitute uretan 2008az geroztik. «Ez dugu sinesten», zioen Malen Oiartzabalek. Naroa Becerrilek onartu zuen: «Ez genuen espero sailkatzea, eta ezuste handia izan da guretzat. Estropada ona egin dugu. Esperientzia ederra izan da, eta bi igandetakoa ere hala izango da. Gozatzera etorriko gara».

Deustu, gutxigatik kanpoan

Pozak tristura izaten du beste aldean. Atzo Deustuk jaso zuen muturrekoa, 2,08 segundo izan baitzituen sobran zazpigarren geratzeko. A Pobra-Cabo geratuko zen segundo batera sailkatzetik, baldin eta ez bazuen epaileen hamar segundoko zigorra jaso, irteeran behar zuen baino lehen ateratzeagatik.

Aiala Uribelarrea, Deustuko patroia, emaitza onartzen saiatzen ari zen: «Oso gogorra da hain gutxigatik kanpoan geratzea, baina bagenekien mugan ibiliko ginela. Ez dugu estropada txarra egin, baina posturik krudelena guretzat izan da».


Ipuin giroko inauteriak

Inauteri eguneko bazkariaren eta bazkalostearen berri eman du Poxta Zahar taldeak. Aurtengo mozorroetarako gaia ipuinak izango da. Bazkarirako menua oilasko jatea izango da. Menu beganoa ere eskainiko dute, 8 eurotan. Txartelak dagoeneko salgai daude Xauxarren.

Egitaraua:

Otsailak 25, larunbata

12:00 Trikipoteoa Guriatik.

14:30 Bazkaria frontoian.

16:00 Bertsolariak.

17:00 Lear. Ondoren, sorpresa.


Bi gizon atxilotu dituzte bikotekideei erasotzeagatik

Genero indarkeria delitua leporatuta, 39 eta 33 urteko bi gizon atxilotu ditu Udaltzaingoak, beren bikotekideei erasotzeagatik.

Epaileen aurrean pasa dira gaur goizean, atzo, Arana eta Salburua auzoetan hurrenez hurren, Udaltzaingoak atxilotu zituen bi gizon. 39 urteko gizonezkoaren kasuan, emakumeak salatu zuen bikotekideak masailekoa eman ziola. 33 urteko atxilotuak, berriz, hainbat kolpe eman zizkion emakumeari. Hasiera batean, emakumeak erasoa ukatu bazuen ere, azkenean aitortu zuen gizonak jo egin ziola.


TAOko aldaketa nagusiak puntuz puntu

Hona hemen aldaketen xehetasunak:

Lau hilabete osoz martxan. Udako TAO denboraldiak ekainaren 1etik hasi eta irailaren 30era arte iraungo du. Orain arte iraila erdira arte izaten zen.

Alde Zaharrean TAO urte osoan indarrean. Orain arte Alde Zaharrean egoiliarren eta errotazio handiko guneak egon dira indarrean. Bertako bizilagunek eskatuta eta udaldiaren ostean, urte osora zabalduko dituzte araututako gune arruntak. Horregatik, udaldiko txartela zena (Zarautzen bigarren etxean dutenen edo herrian errentan zeudenen eskura zegoena), urte guztikoa bihurtuko da.

Foruen kalea errotazio gune berezia bihurtuko da. Gehienez 15 minutu utzi ahal izango da autoa bertako zortzi aparkalekuetan, kudeaketa azkarretarako, zamalanetarako eta dendetarako.

Iturribide kalea, errotaziokoa eta TAO gune arrunta. DIA saltokiaren aurreko aparkalekua orain arte errotazio handiko gunea izan da, baina aurrerantzean aparkalekuaren erdia errotazio handikoa izango da, eta beste erdia TAO gune arrunta.

Kortazar eta Eguzki Izar eremuetan, TAO biguna. Ekainean egindako aldaketekin jarraituz, udako prestatzen ari diren aparkalekuetan TAO biguna ezarriko dute. Autoa gune horietan egun erdiz aparkatzeko 2,5 euro ordaindu beharko da, eta 5 euro egun osoan aparkatzeko. 09:00etatik 20:30era egongo da martxan TAO, eta 24 orduz izango dira irekita guneak.

Eguerdiko etenaldia, zirkulazio baimena Zarautzen ordaintzen dutenentzat. Orain arte eguerdian etenaldia izaten zuen TAO zerbitzuak, baina aurrerantzean TAO gune arrunta astelehenetik ostiralera 09:00etatik 20:00etara egongo da martxan, eta larunbatetan 09:00etatik 13:00etara. Dena dela, 13:00etatik 16:30era bitartean, ibilgailuaren zirkulazio baimena Zarautzen ordaintzen dutenek doan aparkatu ahal izango dute TAO gune arruntean. Horretarako txartela atera beharko dute makinan.

TAO jarriko dute Hegoalden. Mitxelena eta Araba kaleen, Suhiltzaileen egoitzaren eta Maxi Eroski saltokiaren artean dagoen eremuko gune publikoetan TAO sistema ezarriko dute.

Egoiliarren bereizgarriak. Aurrerantzean txartel guztiak urtekoak izango dira; udakoak desagertu egingo dira. Egoiliarrek 30 euro ordaindu beharko dute txartel bakoitzagatik —lehen txartel bakoitzak bere prezioa zuen—, eta bizilekuko hiru eskatu ahalko dira. Euren eremutik kanpo, beste egoiliar gune batean ordubetez doan aparkatzeko aukera dute. Egoiliarren guneak 24 orduz egongo dira araututa.

Etxejabe eta errentarien bereizgarri berriak. Udako txartela desagertuta, txartel berriak sortu dituzte; aurrez ez egoiliarren txartela bezala ezagutzen ziren. Herrian erroldatuta ez, baina etxea udalerrian dutenek edota errentan —gutxienez 15 egunez— bizi direnek eskuratu ahalko dute. 45 euro kostako da bakoitza.

Langile eta autonomoen txartelak. Bereizgarri berezia jasoko dute udalerrira lanera etortzen direnek. Enpresak idatzi bat egin beharko du, egunak eta ordutegiak zehaztuz. Horiek ez dira baliagarriak izango asteburuetan.


Txakurren inguruko kexak direla eta, Zumaiako Udalak ordenantzan jasotakoa gogorarazi nahi die txakur jabeei

Azken aldian Zumaiako Udalak kexa ugari jaso ditu txakurren inguruan.

Herritarren eta txakurren arteko elkarbizitza ahalik eta hobea izan dadin, Zumaiako Udalak gaiari buruzko ordenantzan jasotakoa ekarri nahi du gogora.

Hiriko bide eta leku publikoetan eta eraikin kolektiboetako guztien erabilerarako zatietan, txakurrak kontrolpean eta uhal batez loturik eduki behar dira.

Debekatuta dago txakur-gorozkiak bide eta plaza publikoetan, hondartzetan, haur parkeetan, lorategietan, zelaietan eta, oro har, pertsonen pasadizorako den edozein lekutan uztea. Txakurren jabeek gorozkiak jaso behar dituzte. Horretarako, Udalak plastikozko poltsak jartzen ditu.

Arraza arriskutsuak diren txakurren kasuan, dagozkien baimenak eguneratuta izatea, eta kasuan kasu hartu beharreko neurriak kontuan izatea eskatzen diegu. Kalera irtetetan, txakurrek muturrekoa jarrita edukitzea, besteak beste.


Pfizer enpresak ezkutatu egin du bere botiketako batek alzheimerrari aurre egiteko ere balio duela

Farmazia etxeak informazio hori ezkutatu, eta artritisaren aurka egiteko erabili ohi da botika hori.

"Arrazoi zientifikoak" argudiatu ditu Pfizer botika etxeak, bere botiketako batek Alzheimer gaitzari aurre egiteko balioko lukeela zabaldu ez izana arrazoitzeko. AEBetako The Washington Post egunkariak zabaldutako artikulu baten harira piztu da eztabaida. Haren arabera, egun artritisaren aurka egiteko erabiltzen den Enbrel botikak, alzheimerra garatzeko arriskua %64an murrizten du.

Egunkariaren arabera, botika hori alzheimerraren aurka erabili ahal izateko entseguak egin beharko lirateke, eta horiek 80 milioi dolar inguruko kostua izango lukete. Baina, barne eztabaida baten ostean, botika enpresak horiek ez egitea erabaki zuen.

Konpainia bera kritiko agertu da egunkariaren artikuluarekin, eta zehaztu du botikaren beste erabilerari buruzko informazioa zabaldu ez izanaren arrazoia "zientifikoa" izan zela, eta ez ekonomikoa kazetak ulertzera ematen duen moduan. "Hiru urtez barne ikerketak egiten aritu ostean, konpainiak ulertu zuen botika Alzhimerraren aurka erabili ahal izateko aukerak txikiak zirela, ez zelako zuzenean garuneraino heltzen".


Erre gabe beltzaran jartzeko sekretua dute Lur-Zainan

Oiartzungo Lur-Zaina belar dendak urte asko darama zabalik, baina orain dela bi urte hartu zuen Begoña Romayk. Bertan Rhatma 15 azalerako krema saltzen du. Romay oso pozik dago kremak dituen eragin onuragarriekin, baita izan duen harrerarekin.

Mota askotako produktuak aurki daitezke Lur-Zainan.

«Hondartzara, edo nahi duzun tokira, eguzkia hartzera joan zaiztezke inolako beldurrik gabe. Beltzaran jarri zaitezke azala erre gabe», esan du Romayk. Izan ere, Rhatma 15 kremak melanina aktibatzen duela azaldu du, eta horrek azala beltzaran jartzen laguntzen du. Baina ez da propietate bakarra. Izan ere, te berdeak ezaugarri antioxidatzaileak ditu. Zimurren kontra ere egiten du kremak. Bezeroek Rhatma krema potoak «binaka edota hirunaka» erosten dituztela esan du: «Saldu nuen lehenengoa lagun bati izan zen, artean kremaren propietateak zeintzuk ziren probatu ez nituenean. Ordutik aurrera familia guztiarentzako erosten du».

Hainbat zerbitzu

Azalerako kremez gain, bestehainbat produktu aurki daitezke Lur-Zaina belar dendan. Elikagaien artean, jaki makrobiotikoak, biologikoak, glutenik gabekoak eta beste eros daitezke. Fitoterapiako sendagaiak ere saltzen dituzte bertan, eta bezeroak eskatzen duen zerbait ez badute, 24 ordutan ekartzen dutela bermatu du Lur-Zainako dendariak. Gainera, etxerako zerbitzua dago.

Horrez gain, masajista diplomatu batek drenaitze linfatikoa egiten du —txanda hartu behar da lehenago—. Likidoen atxikitzea sendatzen zein zelulitisaren mugitzea ahalbidetzen du ordubete inguru irauten duen masaje mota horrek. Normalean makinekin egiten dituzte, baina Lur Zainan eskuekin egiten dute.

Astelehenetik ostiralera 09:30etik 13:30era dago zabalik, eta 16:30etik 20:00etara. Larunbatetan 10:00etatik 13:30era

irekitzen dute. Harremanetan jartzeko 943 50 78 46 telefono zenbakira dei daiteke, edo brofami@gmail.com-ra idatzi.


'Orain da unea hezkuntza sisteman metodologia berriak txertatzeko'

Etorkizuneko heldu zoriontsu eta eraginkorrak nahi baditugu, hezkuntza eredua aldatu egin behar dela baieztatu digute 'Faktoria'n hezkuntza librean adituak diren Madalen Goiria eta Pablo Lasak.

Haziz Hazi elkartea ezohiko 25 eskolak osatzen dute; guztira mila eta berrehun ume ari dira sare honetako beste eskola alternatiboetan hezten. Elkarteko kideek diote, gizartearen egungo beharrizanak asetzeko gai direlako, urte gutxitan asko ugaritu direla mota honetako eskola desberdinak eta etorkizunean gehiago izango direla. Montessori, Waldorf edota Rebecca eta Mauricio Wilden metodologian oinarritzen diren eskola hauen ezaugarriak eta onurak ezagutu ditugu Madalen Goiria, Zuzenbide Zibilek katedradunarekin, Pablo Lasa Tximeleta eskolako zuzendaritza taldeko aitarekin eta Malen Olalde, Aiurri eskolako Montessori gidarekin.


Orioko traineruak bigarren eta hirugarren, Castroko estropadetan

TKE ligako jardunaldia izan da gaur goizean Castron. Orio Arraun Elkarteko emakumezkoen traineruak estropada ederra egin du, eta bigarren sailkatu da, San Juanengandik 4,44 segundora. Orioko gizonezkoak estrainekoz aritu dira Ohorezko txandan, eta hirugarren helmugaratzea lortu dute. Bermeoko txalupak irabazi du estropada, eta Hondarribia izan da bigarren.


Adopzioaren inguruko hitzaldia izango da bihar

GIZARTEA // Bihar egingo dute Gurasogintza zikloaren azken saioa. Maria Monterok adopzioko gakoez jardungo du azken hitzaldi horretan. Hitzaldi hori aurrekoaren ordutegi eta leku berean izango da: 18:00etan, kiroldegiko aretoan. Parte hartu nahi dutenek izena eman beharko dute aurrez, Prebentzio sailean, bertara joanda, telefonoz deituta (943- 00 51 27) edo prebentzioa@zarautz.eus helbidera mezua bidalita.


Heriotzaren kontaketa beltza

Poliziaren gehiegikeriak ez du etenik AEBetan. Ehunka giza hilketa izanik ere instituzioek duten immobilismoak protesta mugimendua areagotu du. Hildako errugabe guztiak izendatzeko eta haien istorioak biltzeko bideari ekin diote 'The Guardian' eta 'The Washington Post' egunkariek.

Hamasei aldiz egin zion tiro polizia batek gazte beltz bati joan den urteko urriaren 20an, Chicagon. Gertakariaren lekukoek aste honetan Interneten zabaldutako bideoak oihartzun izugarria izan du sare sozialetan, ezohikoa balitz bezala. Baina egunean, batez beste, hiru lagun hiltzen dituzte segurtasun indarrek Ameriketako Estatu Batuetan. Hildako bat eta hiltzaile bat ditu hilketa bakoitzak. Izen bat eta abizen bat hildako eta hiltzaile bakoitzak. Eta izen-abizen bakoitzak, erantzukizuna edo inozentzia. Ezkutuan geratu den errealitate hori argitzeari ekin diote The Guardian eta The Washington Post egunkariek.

AEBetako Gobernuaren afera horren inguruko hutsunea inoiz baino ageriago dagoela eta, eztabaida piztu da azken asteotan. Hori horrela, urteetan egin ez dena egiten hasi dira, zenbakiak jartzen hilketa horiei guztiei. Zenbakiak, izen-abizenak, aurpegiak, istorioak... 1.029 dira, oraingoz, 2015ean Poliziak eta segurtasun indarrek hildako lagunak, The Guardian-en arabera. Aurtengo ekainean jarri du abian ikerketa: The Counted —kontaketa—. Bitxia da Erresuma Batuko hedabide batek AEBetako errealitate baten inguruko halako ardura hartzea. Webgunean azaldu dutenez (www.theguardian.com), Poliziak 2014an Fergusonen Michael Brown tiroz hil ondoren munduan sortutako eztabaidaren harira sortu zen proiektua.

Banan-banan ari da zerrendatzen eta izendatzen kasu bakoitza, modu parte hartzailean, eta hainbat ikertzaile eta kazetarik aurrez eginiko lanari jarraikiz, crowdsourcing delakoaren bidez —lankidetza jendetsua—. Orrialde bat sortu du sarean, eta datuak une oro eguneratzen ari da. Ikerketa proiektu ia berdina jarri du abian Washington Post-ek ere (www.washingtonpost.com/graphics/national/police-shootings). 884 hilketa zenbatu ditu. Azken hilabetean Poliziak 72 pertsona tirokatu dituela nabarmendu du eratzen ari den datu basearen atarian.

Milioi bat biztanleko 6,2 zibil beltz hil dituzte aurten segurtasun indarrek, orain arteko informazioaren arabera; 261 guztira. «Gazte beltz bat hil du polizia zuri batek». Hori da prototipoa, eta hori islatzen dute datuek. Oro har, biktimen kopururik altuena zuriena baldin bada ere, portzentajeei dagokienez, zibil beltzak dira gehien hiltzen dituztenak, nabarmen. Bestalde, eraildakoen 1029tik 984 gizonezkoak dira The Counted ikerketaren arabera, eta 884tik 850 The Washington Post-ek kaleratuek diotenez. Hildakoen adinaren batez bestekoa, oro har, 30-40 urte inguru da.

Kontaketarik ez gaurdaino

FBIk programa bat dauka espresuki gertakari horiek urteko kontaketetan txertatzeko: URC, krimenen inguruko salaketak izenekoa. Segurtasun indarren esku jartzen du, ordea, erabakia; hau da, haiek aukeratzen dute «homizidio justifikatuen» urteko kontaketa aurkeztu ala ez; «polizia agentea bere betebeharra egiten ari zela gertatutako kriminal baten heriotza» gisa definitzen dute delitua. The Counted plataformaren arabera, «inongo sistemarik ez edukitzeak baino gutxiago» balio du FBIren formula horrek, ez baitute gertakarien jarraipenik egiten; gainera, ez dago baleko datu bilketarik. Ondorioz, sistema horren bidez jasotako informazioak interpretazio okerretarako parada besterik ez du ematen, osatu gabea delako.

2005 eta 2012 artean, 1.100 polizia etxek eman zioten «homizidio justifikatu» baten berri FBIri, eta 2014an, 224k —18.000 polizia etxe daude orotara—. FBIk 461 «homizidio justifikatu» kontatu zituen sistema horren bidez 2013an. Eta, urte berean, kopuru hori baino 300 hilketa baino gehiago kontatu zituzten herritarrek. Egoera ikusita, instituzioek egin ez duten lana hartu dute bere gain eragileek.

FBIk ez du begi onez ikusi egitasmoa; James Comey zuzendariak adierazi du afera horren inguruan informatzeko «iturri nagusi» bilakatzen ari direla The Guardian eta The Washington Post egunkariak eta hori «onartezina» dela. Era berean, bere frustrazioa azaleratu du esanez ez dela gai jendeari datuak ematea exijitzeko.«Deserosoa eta barregarria da entzun behar izatea informazio falta dagoela polizien hilketen inguruan», nabarmendu du Comeyk. Hemendik aurrera ardura hori gobernuak hartuko duela jakinarazi du.

Barack Obamaren gobernuak ez ikusiarena egin du luzaroan, eta, orain, sortzen ari den mugimendua ikusirik, iragarri dute neurri zorrotzagoak hartzen hasiko direla Poliziak eraildako pertsonen erregistrorako; BJS Justizia Estatistiken Mahaiak programa bat jarri du abian.

Informazioa biltzen hasi direnen ekimena txalotu du AEBetako fiskal nagusi Lretta Lynchek. Argitu du Justizia Sailak polizien hilketen jarraipena egiteko legea bete dadin sustatuko baldin badu ere Poliziaren eta komunitateen arteko harremanak hobetzea lehenesten duela AEBtako gobernuak. «Polizien tiroketak eta hilketak ez dira inolako huskeria, eta administrazioak uste du ondo osatutako datuak eta informazioa behar ditugula, nazio guztikoak».

Hiltzea merkea da

Azken hamarkadetan ez da ia ezer ere aldatu. 35 urtean lehen aldiz zigortuko dute polizia bat Chicago hirian, lanean ari zela gazte bat hamasei tiroz hiltzea egotzita. Gainerako estatuetan, egoera antzekoa da, zibil beltz bat hiltzea merkea baita AEBetan. «Mehatxatuta» sentitzen direla argudiatu ohi dute polizia hiltzaileek, euren buruaren defentsan jardun izana «baleko» argudioa delako. AEBetako Auzitegi Gorenak baimena ematen die poliziei ihesean dabiltzan susmagarriei tiro egiteko, «agenteari edo beste pertsonei heriotza edo kalte handia eragin diezaiekeen mehatxua» sentitzen badute. Zaila da hori neurtzea, ordea, poliziek legearen babes handia baitute.

Washington Post-ek kaleratutako txosten baten arabera, azken hamar urteetan 54 polizia agente zigortu dituzte hilketa bat egotzita Estatu Batuetako epaitegiek. Gainera, batez beste, lau urteko espetxe zigorra jartzen diete hiltzaileei; gehienek aste batzuk besterik ez dute egiten kartzelan. Asko absolbitu egiten dituzte.

Amnesty International erakundearen arabera, Poliziaren indarkeria neurtzeko arauak ez dituzte betetzen AEBek. Giza eskubideak bermatzeko beharra azpimarratu du.


Solasaldia: Martxelo Otamendi eta Onintza Lasa

Martxelo Otamendi Berria egunkariko zuzendaria eta Onintza Lasa EH Bilduko batzarkidea izan ditugu gaurko solasaldian.


Kultura eta aisialdia alorrean aritzen direnentzako diru-laguntzak

Zumaian kultura eta aisialdi alorrean lan egiten duten elkarte edo banakakoei diru-laguntzak emateko 2013. urteko deialdia onartu du Udalak. Araudia apirilaren 17ko Gipuzkoako Aldizkari Ofizialean argitaratu da. Hemen aurki dezakezue informazioa.


Zuazolako ikasleek bigarren saria jaso zuten Donostian

Klik eta klik lehiaketaren VI. edizioko sari banaketa ekitaldia Donostiako Bataplan diskotekan egin zuten. Zuazola-Larraña institutuko DBHko hirugarren mailako ikasleek bigarren saria jaso zuten. Hain zuzen ere, iPod shuffle musika-aparailu bana jaso zuten. Donostiako Aita Larramendi eta Urnietako Salesiar ikastetxeetako ikasleek jaso zituzten hurrenez hurren, lehen eta bigarren sariak. 'El Conquistador del fin del mundo' saioko aurkezle Julian Iantzik egin zituen aurkezle lanak. Bataplaneko giroa berotzeko Joseina Etxeberria 'Gaztea'-ko esatariak musika ipini zuen gazteen zoramenerako.


Bihar, barikua, zabalduko ditu ateak gaztelekuak

1993-1999 urteetan jaiotako gazteek dute izena emateko aukera. Apiril bukaera bitartean gaztelekuak barikuetan, zapatuetan eta domeketan zabalduko ditu ateak.

Haurreskola-gazteleku berriko lanak amaitu bitartean Kultura Etxean zabalduko ditu hasiera batean ateak gaztelekuak. Barikuetan 17:00etatik 19:00etara, zapatuetan 16:30etik 20:30era eta domeketan 17:00etatik 20:00etara egongo da zabalik asteburu oro. Hezitzaile batek antolatuko ditu gazteei zuzendako ekintzak eta interesatuek ludotekan eman behar dute izena. Gainera, ingresoa egin behar dute Kutxan.

Kuotak

Familiako gazte bakarra badago 35 euro. Bi badira, 30 euro bakoitzak, eta hiru izanez gero, 25 euro bakoitzak.


"Bizirik eta aske maite dugu elkar" lemapean egin dute azaroaren 25eko elkarretaratzea

Dozena bat lagun elkartu dira gaur, Emakumeenganako Indarkeriaren Aurkako Nazioarteko Egunean, herriko plazan, Sostenipe talde feministak egindako deialdiari erantzunez. 19:30ean hasi da elkarretaratzea, eta Bizirik eta aske maite dugu elkar zioen pankartaren atzean, borobil handi bat eginda, bildu dira. 21:30ean, berriz, Zakela tabernara afaltzera joango dira, talde feministak deituta.


Truke azoka egingo da maiatzaren 28an

Villabonako Berdura plazan 10:00etatik 14:00etara egingo da Aiztondoko Denbora Bankuak antolatuta.

Objektu eta zerbitzuen trukea egingo da eta hitzaldi eta eztabaidak egongo dira.

Aiztondoko denbora bankuari buruzko informazioa eskuratzeko aukera dago aiztondokodenborabankua@gmail.com helbidean edo 631 11 66 05 telefonoan.


Kirol emaitzak

Otsailaren 15-16ko asteburuan, eskubaloian 15 urte azpikoek galdu egin dute 18-14 Le-Ousse ko taldearen kontra. Seniorrek, aldiz, garaipena lortu dute kanpoan 20-12 Bosdarroseko taldearen kontra.

Errugbian, otsailaren 23ko asteburuan erreserbak jokatu gabe irabazi du 25-0 Narosseko ekiparen kontra eta lehenak irabazi du 7-6.


Fracking

Pruden Arabako herri txiki batean jaio zen duela 68 urte. Bizitza gehiena Gasteizen eman badu ere, erretiratutakoan herrira itzuli eta han bizi da, baratza, facebook eta kartetako lagunen artean. Hirian utzi ditu Koldo, seme zintzoa, eta Koldoren seme-alabak, Aimar eta Maider.

Koldo kazetaritzan ibili da urtetan, baina orain, komunikabide askotan lagunak eta adiskideak dituela, komunikazio-aholkularitzan eta harreman publikoetan izen handi samar bilakatu da. Duela urtebete sekulako kontratua lortu du erregaien ustiaketa eta zundaketa lanak egiten dituen enpresa batekin. Hasieran enpresa honen komunikazio-beharrak asetzea ez da zaila izan: inork ez zuen ezer argitaratzen. Baina orain zalaparta hasi da, eta gero eta nekezagoa da lankide izandakoei albisterik ez dagoela buruan sartzea.

Koldo seme zintzoa da. Ama jubilatu zenetik ia astebururo joaten da bisitan, amama eta ilobak elkarrekin egon daitezen, eta ondo dagoelako hiriko umeek lurra, baserria eta mendia sentitzea. Larunbatero bezala, irailaren 22an ere, baserrian elkartu dira amamak prestatutako bazkariaren aitzakiarekin egun-pasa egitera.

Bazkaltzen hasi orduko hasi da dena okertzen. “Gaur frackingaren aurkako nazioarteko eguna da”, bota du Prudenek, ustekabean. Eta Koldoren txistua loditzen hasi da. Maider neska galdetsua da. “Zer da frackinga, amama?”. Koldok ahoa zabaldu baino lehenago, azkar eta gelditu gabe erantzun du Aimarrek: arbel-gasa dagoela herriko lurzoru guztien azpi-azpian, eta handik ateratzeko lur azpiko harriak apurtu behar dituztela, eta hausteko ura eta sustantzia kimikoak sartuko dituztela. Horregatik deitzen dela haustura hidraulikoa edo frackinga.

Koldo mingaina eta sabaia desitsatsi saiatzen den bitartean, Maider berba-lapikoak hartu du hitza: zenbat litro beharko litzatekeen harkaitza hausteko, eta aurten egon den lehortearekin, ea nondik ekarriko duten horrenbeste ur, eta ea gero zer egingo duten ur kutsatuarekin eta gasarekin, eta ura eta gasa nola garraiatuko duten, herrira doan errepidea hain estua bada...

“Hori diot nik, hori...” laburbildu du Prudenek.

“Zer da garrantzitsuagoa, aita, ura ala gasa?”. Komunera joan behar duela iragarri du Koldok. Atera denean, amama eta ilobak prest daude herrian emango den hitzaldira joateko. Frackingaren aurka. “Urriaren 6an zuenean bazkalduko dugu, eta bazkalostean manifestaziora!” amaitu du amama Prudenek.


Basogintza garai bateko itsasontzien abiapuntua

Egurrezko itsasontziak egiteko beharrezkoak ziren basoak. Eta haiek egoki kudeatuta egotea. Garai bateko baso kudeaketaren arrastoak gelditzen dira gurean. Eta kudeaketa horren berri zuzena izateko aukera izanen da bihar Etxarri Aranatzen. Albaola itsas kultur erakundeko kideek itsasontziak egiteko zer nolako zuhaitzak erabiltzen ziren eta halakoak lortzeko basoa nola kudeatzen zen azalduko dute, ordu eta erdi iraunen duen ibilaldian. Jakina denez, garagarriletik aurrera Sakanako 200 zuhaitz erabiliko ditu Albaola elkarteak 1.563ko San Joan baleontziaren errepika egiteko. 22 metro luze, 7,5 metro zabal eta 200 tonako pisua izanen du. Ontziola eta itsasontzia egiteko erabiliko diren lehengaiak batuko dituen ibilaldia ere sortuko da, bisitariak Sakanako basoetara ekarriko dutena. Erakusketa Irurtzunen Egitasmo horrekin lotuta, Albaolak eta Mank-ek erakusketa prestatu dute. Sakanako basoetako zurak itsasontzi bihurtu arteko bidea ezagutzeko aukera ematen du erakusketak. Hainbat agiri eta bitxikeri ikusteko aukera ere ematen du. Erakusketa Irurtzungo liburutegiaren beheko solairuan izanen da ikusgai hilaren 26ra arte. Astez 18:00etatik 20:00etara eta asteburuetan 12:00etatik 14:00etara.


Governors taldea Oñatiko gaztelekuan izango da zapatuan, lan berriarekin

22:30ean izango da kontzertua, eta, arrasatearrez gain, Kimera taldeak ere joko du. Sarrera zortzi euro da, eta ez da aurre salmentarik egongo, leihatilan bakarrik egongo da erosteko aukera. Governorsek Z.E.R.O. lana aurkeztuko du eta oñatiarrek, berriz, euren lehen diskoa aurkeztuko dute, Kimera izenekoa.

Governors taldeak bere seigarren lana aurkeztu zuen abenduaren 6an Durangoko Plateruena antzokian, Z.E.R.O. –Zikloari Ekin dio Rhinopalpak Ohartzerako–, eta disko horren aurkezpen bira egiten ari da orain, Euskal Herriko hainbat txokotan. Hamar abesti ditu disko berriak, eta Bizhilik eta Diabolus dira lan honetako singleak. Melodiak ardatz hartuta, rock eta metal doinuak uztartzen dituzte arrasatearrek Z.E.R.O. lanean ere, eta bihar, zapatua, horretaz gozatzeko aukera izango da.

Governorsen kontzertuaren aurretik, ostera, Kimera talde oñatiarrak lehen diskoa aurkeztuko du –Kimera–, Tximino ixilak single moduan hartuta. Stoner, metal edota pop doinuak ere antzeman daitezke hirukote oñatiarraren kantuetan.

Bestalde, hilaren 19an Glaukoma eta Autobus Magikoa taldeen kontzerturako sarrerak salgai daude gaztelekuan, zortzi eurotan.


«Afizionatuetan ere horrelaxe jokatu dut, ausart, eta horrek ekarri nau nagoen tokira»

Profesionaletan debutatzeaz gain, debutean garaipena lortzea izan du sari Iker Salaberriak. Rezustarekin batera 13-22 irabazi zuen ostiralean Beotibarren, Elezkano II eta Bikuñaren kontra. Asteburua pasata, atzera lasaitasunez begiratu eta balorazioa egiteko tartea hartu du goizuetarrak, juxtu-juxtu bada ere.

Pasa da asteburua. Zer moduz sentitzen zara orain? Bizitakoa asimilatu duzu? Ongi, lasai nago orain. Orain-dik pixka bat geratzen zait, atzo arte ez bainuen asimilatu bizitakoa, baina lasaituta nago dagoeneko.

Debuteko partiduari distantzia gehixeagorekin begiratzeko tartea utzita, hasieran urduri xamar zinela esan daiteke? Aurreneko sakea egin eta errematea txapa behera joan zen... Hasieran pixka bat urduri nengoen eta nabariagoa zen. Baina behin izerditzen hasi nintzenetik aurrera, lasaitu eta ongi sentitu nintzen.

Atzo hasi zen Mendizale Astea Sandiusterrin eta ez Biterin.

Partiduak aurrea egin ahala, konfiantza irabazi zenuen... Lehendabiziko tantoa egin nuenetik aurrera, lasaiago aritu nintzen. Horrez gain, Rezusta atzean edukitzea laguntza haundia da, eta konfiantza ematen du.

Aurrean zenuen areriroa ere ez zen makala. Gogorra egin zitzaizun? Uste dut ongi moldatu nintzela. Gogorra zen kontrarioa. Baina banekien aukerak izanen nituela eta horiek aprobetxatu behar nituela, eta horretan saiatu nintzen. Tiki-taka tiki-taka aritu behar izan genuen, eta hor ere, gustora.

Aipatu duzu Rezustak emandako laguntza. Horrek segurtasuna eman zizun? Beti ere, lehendabiziko partiduan horrelako atzelari bat izateak segurtasuna eta lasaitasuna ematen du. Ausartagoa izaten gehiago atrebitu nintzen, bera atzean zegoelako.

Hain zuzen, ausardia hori aipatu zenuen partidua bukatu bezala ere. Hori da zure indargunea? Nire jokoa da ausart jokatzea. Banekien aurreneko partiduan gozatu egin behar nuela, eta horrela gauza asko bakarrik ateratzen dira. Momentuan egin beharreko jokoa hori zen. Aurrerago ikusiko da.

«Behin izerditzen hasi nintzenetik aurrera, lasaitu eta ongi sentitu nintzen»

Aldatu daitekeela esan nahi duzu? Ausart jokatzeak arriskuak ere gehiago sortzea dakar... Afizionatuetan ere horrelaxe jokatu dut, eta horrek ekarri nau nagoen tokira. Hori da nire jokatzeko modua, eta ez dut aldatuko, ez nintzateke moldatuko. Badakit oraindik ikastekoak badauzkadala, eta hori ikusi zen, baina jokoa ez dut aldatuko.

Partidu bukaera aldera gehixeago kosta zitzaizun tantoak bukatzea. Nekearen eraginez, agian? Nerbioek berek, horrek eragindako tentsioak, gehiago nekatzea eragiten dute, eta agian bai, bukaerarako nekea pixka bat nabaritu zen. Baina gustora ari nintzen, eta behar bazen, segituko nuen pilotan. Lehendabiziko partidua izanda, tentsioa banuen, eta beraz, bukaerarako neke puntua bazen. Baina ongi sentitu nintzen partidu osoan zehar.

«Banekien aukerak izanen nituela eta horiek aprobetxatu behar nituela»

Hain zuzen, azken tantoa zerorrek egin zenuen. Horrek gozoagoa egiten du garaipena? Beti ere polita da zuk egindako tantoarekin bukatzea. Hasi ere, horrela hasi zen partidua, aurreneko tantoa nik fallatu nuen eta! Baina nik bukatuta, pozik.

Harmailetan zenuen babesak ere emanen zizun indarrik... Nabaritu nuen, bai! Goizetik bertatik jendea hasi zitzaidan telefono mugikorrera mezuak eta whatsappak bidaltzen. Babes haundia jaso nuen, bai kantxatik kanpo, eta baita gero, frontoian ere. Denentzako oso egun polita izan zen, eta niretzat eta nire familiarentzat, ahaztezina izanen den egun bat. Orain, lanean segi beharko dut pixka bat, pausoz pauso, ea pixkanaka aurrerapausoak ematen ditugun.

Herrian ere harrera ona jaso al duzu? Egia esan, ez dut denbora as-korik izan lasai egoteko. Ostiralean bertan afaria izan genuen Petritegin, eta hurrengo egunean, ezkontza izan nuen! Igande arratsaldean, berriz, Bilbora joan nintzen partidua ikustera. Gaur edo egun hauetan zehar aterako naiz herrira, eta seguru izanen dela zer edo zer esaten didanik.


Oarsoaldeko euskaltegietan izena emateko aukera dago jada

Garazi Lopez de Etxezarreta Errenteriako zinegotzia, Jesus Maria Martiarena Lezoko alkatea eta Ioritz Aizpuru Oiartzungo zinegotzia ezkerrean. Borja Arbelaitz Oarsoaldeko AEKko zuzendaria, Ane Amondarain Errenteriako Udal Euskaltegien zuzendaria eta Gema Amundarain Pasaiako Udal Euskaltegiaren zuzendaria eskuinean.

Oarsoaldeko lau udaletako zein udal euskaltegietako eta AEK-ko ordezkariek prentsaurrekoa egin dute Oiartzunen gaur goizean. Euskaltegietan izena emateko epea zabalik dela esan dute, gaurtik 27ra arte.

Sei euskaltegi daude eskualdean, eta horietako edozeinetan eman dezake izena euskara ikasi zein hobetu nahi duen orok. Bakoitzaren behar eta erritmoei egokitutako ikastaro eta ordutegi desberdinak eskainiko dituzte. Gehiengoari komeni zaion ordutegi zein eskola-erritmoa jar dezakete martxan ikasleek, baita eskolak non jaso ere.

Euskaltegietan izena emateko arrazoiak hamaika izan daitezkeela gogorarazi dute: euskara hutsetik ikasi, idazten edo irakurtzen ikasi, familia arteko ohiko hizkuntza euskara izan dadin laguntzeko, komertzioetan bezeroekin euskaraz aritzeko, EGAko azterketa gainditzeko edo beste hamaika arrazoiengatik.

‘Egin TTAK, euskaratik TIK’

Aurtengo matrikulazio kanpainaren leloa Egin TTAK, euskaratik TIK izango da. “Ez galdetu zer egin dezakeen zeure herriak zugatik; galdetu zer egin zenezakeen zuk zeure herriagatik”. Kennedyren hitzak ekarri ditu Borja Arbelaitz Oarsoaldeko AEK-ko zuzendariak kanpainaren mamia azaltzeko. Pertsona bakoitza eragile izateko eta norberaren bizitzetan, lantokietan eta familian oihartzuna izateko mezua zabaldu nahi izan dute.

Era berean, diru laguntzak emango dituztela azaldu dute. Hartzaile motaren arabera (langabetua, gurasoa, merkataria) %50etik %100era bitarteko laguntzak emango dituzte. Errenterian, esaterako, langabeentzako doako eskaintza egiten dute, eta %80koa herritar guztientzat. Lezoar guztiek, berriz, %100eko laguntza eskura dezakete. Bietan baldintza asistentziaren %85a betetzea izango litzateke. Oiartzunen%50a jasoko lukete herritarrek eta %70a ikasle, guraso, hezitzaile, pediatra, langabe eta pentsiodunek. Eta Pasaian, %75a herritarrek eta %100a ikasle, guraso, langabe, hezitzaile eta Pasaiako komertzioetako langileek.

Informazio zehatzagoa lortzeko euskaltegietan edo udaleko euskara zerbitzuan galdetzeko aholkatu dute. Eskuorri bat ere banatuko dute etxeetan, herri bakoitzak bertako euskaltegien informazio zehatza azalduko du. Gainera, ate irekien eguna antolatu dute irailaren 16rako; Euskaltegi bakoitza irekita egongo da instalazioak ezagutu eta eskaintza akademikoaz gehiago jakiteko irakasleen ahoetatik.

Oarsoaldeko euskaltegiak

Xenpelar AEK: Errenteria-Orereta. (Biteri Kalea 20) – 943 340 233 – orereta@aek.eus

Errenteriako Udal Euskaltegia: Errenteria-Orereta. (Migel Zabaleta kalea 14) – 943 449 680 – euskaltegi@errenteria.eus

Oroitzene AEK: Lezo. (Donibane kalea 12) – 943 519 144 – lezo@aek.eus

Intxixu AEK: Oiartzun. (Aialde kalea) – 943 493 957 – oiartzun@aek.eus

Txirrita AEK: Pasai Antxo. (Zumalakarregi kalea 9) – 943 525 545 – pasaia@aek.eus

Pasaiako Udal Euskaltegia: Trintxerpe. (Euskadi etorbidea 61) – 943 004 340 – zuzendaritza@pasaia.eus


Izen ematea ixtear, Mintzalagunek larunbaterako Zumeta Arte Estudiora antolaturiko txangoan

Aurreko edizioan Txokoaldeko Txalaparta Txokoa ezagutzeko aukera izan zuten. Etumeta AEK euskaltegiak, Udalarekin eta NOAUA! K.E.-rekin elkarlanean kudeatzen duen Mintzalagun egitasmotik txangoa antolatu dute ikasturte amaiera honetan, Zumeta Arte Estudiora oraingoan. Ekainaren 15ean izango da. Izen ematea ixtear da.

Goizeko 10:00etan finkatu dute Mikel Laboa plazan, Txikierdi aldera oinez abiatzeko hitzordua. Irteeran parte hartu nahi duenak ahalik eta azkarren, ekainaren 13a baino lehen eman dezala izena (doan) bideotatik: 607 609 379 edo usurbil@aek.eus. Antolakuntzak ohartarazi duenez, plaza mugatuak izango dira.

Udan ere euskara ahotan hartu eta mintzapraktikan aritu nahi dutenentzat izen ematea zabaldu du Etumeta AEK euskaltegiak. “5-6 laguneko taldeak izaten dira; horiek osatzeko, kontuan hartzen ditugu parte-hartzaileen disponibilitatea, adina eta zaletasunak. Mintza taldeak bildu ahal dira kafetegian, tabernan, edo paseoan ibiltzeko... parte hartzaileek erabakitzen dute non eta noiz, beti lagun giroan”. Mintzalagunekin batera, udan ere euskara ikasi edo maila hobetzeko ikastaro eskaintza zabala prestatu du AEK-k. Informazio gehiagorako: 607 609 379 / usurbil@aek.eus / aek.eus


Kotxe ihesaldia eta atxilotu bat Lasarte-Orian

Gaur eguerdian Oria auzoko lagunak harrituak geratu dira. Ertzaintzak auzoa itxi du eta oinez bakarrik atera zitezkeen.

Izan ere, Ertzaintzak mugako kontrol batetik ihesi zihoan kotxe bat geldiarazi baitu Oriako auzoan, El Jardin jatetxe parean.

Kotxean bi pertsona zihoazen. Ertzainek bat atxilotu dute eta bestea ihesi atera da. Ertzainek eta Guardia Zibilek auzotik eta inguruetatik bilatu dute susmagarria.

Operazioak aurrera darrai eta ihesi dagoen pertsonari buruz ez dago berririk oraingoz.


Lur trukeak erreferendum bidez berrestea onartu dute Israelen

Herritarren oniritzia jaso beharko dute bake akordioek, Tel Avivek berezko jotzen dituen lurrei eragiten badiete.


Trigueros, Alpeetako erraldoia

Silvia Trigueros korrikalariak Italiako Tor des Geants ultratraila (330 kilometro, +24.000 metro) irabazi du bigarren urtez jarraian, eta marka berria ere jarri du: 85 ordu eta 23 minutu. Seigarren izan da sailkapen nagusian

Bukatu, irabazi eta marka jarri. Irabazi, bigarrenez, iaz ere irabazi baitzuen. Silvia Trigueros mendi korrikalariak (Barakaldo, Bizkaia, 1976) goitik behera menderatu ditu Tor des Geantsen ibilbide luze eta malkartsua (330 kilometro, +24.000 metro), eta baita lehiakideak ere. Aurre egin die lehen eguneko elurrari eta hotzari, nekeari, sabeleko minari eta lo faltari. Triguerosek egindako lasterketaren maila erakusten dute bai garaipenak, bai marka jarri izanak, bai sailkapen nagusian seigarren izateak. Tor des Geants da sona eta oihartzun handienetakoa duen ehun miliatik gorako ultratraila. Ibilbidea eta lasterketa ondo ezagutzen ditu Triguerosek: aurtengoa laugarren parte hartzea izan du jarraian —2016an bosgarren izan zen eta 2017an bigarren—.

Igande eguerdian abiatu ziren Courmayeurretik (Italia), eta atzo 01:23an iritsi zen Trigueros. 85 ordu, 23 minutu eta 15 segundo behar izan zituen. Hiru egun eta erdi pasatxo. Francesca Canepak, aurreko markaren egileak, 2013an egindako denbora baino hamar minutu gutxiago. Triguerosek berak 109 orduan egin zuen 2016an.

Nabarmentzekoa da Patxi Arbizu nafarrak egindako lasterketa ere, zortzigarren izan baita, 85 ordu eta 13 minutuan.

Pozik eta nekatuta dago Trigueros. Ultratrailetan ohikoak diren arazoak kudeatu behar izan ditu: nekea, lo falta eta urdailean sortu ohi den nahas-mahasa. «Gustura» egin du korrika, eta indartsu sentitu da.

Iaz ordu eta erdiko bi lo kuluxka egin zituen 88 orduan. Aurten hori ere ez. Ez du lorik egin ibilbidean pasatu dituzten aterpetxeetan. Bi atsedenaldi luze baino ez, bata ordu eta laurdenekoa eta bestea ordu eta erdikoa; baina lo kuluxkarik ez. Hala egitea erabaki zuen lasterketaren aurretik, eta halaxe egin du lasterketan. Uste du uneren batean zutik zegoela lo hartu zuela, eta ia erori zela. Loari aurre egiteko freskagarriak edan ditu, besteak beste. Urdaileko arazoek jateko gogoa kendu zioten, baina horiek ere gainditu zituen, urte luzeko eskarmentuan eta bere gorputzaren ezagutzan oinarrituta.

Aurten, ohiko zailtasunei lehen eguneko hotza, haizea eta elurra gehitu behar zaizkie. Korrikalariek asko sufritu zuten, eta zenbaitek bertan behera utzi zuten lasterketa.

Lasterketaren aurretik Lisa Borzani italiarrak zirudien Triguerosen aurkari gogorrena. Bi aldiz irabazia du Tor des Geants. Borzanik, baina, azkar utzi zuen lasterketa, hogei bat kilometro egin eta gero, belaun bateko minagatik.

Sonia Furtado frantziarra izan zen lehena aurreneko kilometroetan, baina gero atzera geratu zen, eta Jocelyne Pauly frantziarra izan da Triguerosengandik gertuen ibili den korrikalaria. Urrun, hala ere. Paulyk bigarren amaitu zuen atzo —94 ordu eta 22 minutu—, Triguerosek baino bederatzi ordu gehiago egin eta gero. Chiara Baggio izan da hirugarren (96.00.55).

Garaipen asko

Urteko helburu nagusia bete du Triguerosek. Tor des Geants prestatzeko bidean, baina, hilabetez hilabete hainbat garaipen garrantzitsu lortu ditu: besteak beste, Nafarroa Xtreme, Basque Ultra Trail Serieseko Bilbo eta Gasteiz artekoa, Ronda dels Cims eta Travesera Integral de Picos de Europa. Bigarren izan da Euskal Herria Mendi Erronkan, eta hirugarren Trail des Citadellesen.

Sailkapen nagusiko irabazleak ere, Oliviero Bosatelli italiarrak, Triguerosen moduan, bigarrenez irabazi du aurten Tor des Geants: 72 ordu, 37 minutu eta 13 segundo behar izan ditu. Hiru egun. Javi Dominguez gasteiztarrarena da marka, 2017. urtean irabazi zuenean jarria: 67 ordu eta 52 minutu. Iker Karrerak ere irabazia du Tor des Geants. 2013an egin zuen, 70 ordu eta lau minutuan —ordura arteko marka bost orduz hobetu zuen—. Dominguez eta Bosatelli dira lasterketa 70 ordu baino gutxiagoan egin duten korrikalari bakarrak, biek 2017an.

Tor des Glaciers

Luzea da Tor des Geants. Ez da, ordea, egunotan Tor izenarekin Aosta haranean jokatzen ari den lasterketa luzeena. Tor des Glaciers lasterketa berriak —aurtengoa du lehen aldia—, esaterako, 450 kilometro eta 32.000 metroko desnibel positiboa ditu. 190 ordu dituzte, gehienez, bukatzeko. Ia zortzi egun. Bertan parte hartzen ari da euskal herritar bat: Santi Perez. Lehen sailkatua atzo iritsi zen, Luca Papi italiarra, distantzia luzeetan eskarmentu handiko korrikalaria. 134 ordu eta hamar minutu behar izan ditu.


Oiartzun Irratia: abenduak 25

Gaurko programazioa FM107an:

Egun guztian zehar: musika.


PSE-EEk gaztelania euskararen maila berean erabiltzeko eskatu dio udalari. BIDEOA

Bergarako PSE-EE taldeak, prentsa ohar baten bidez, Agurne Barruso Bergarako alkateari eskatu dio osoko bilkurak euskaraz eta gazteleraz, bietara, egiteko. Horrekin batera, udaleko batzordeetan ere bi hizkuntzak erabiltzea eskatu du PSE-EE taldeak. Bergarako PSE-EE taldeko bozeramaile Mari Carmen Barrenetxearen eta Agurne Barruso Bergarako alkatearen adierazpenak jaso ditugu.


Autobusa, Madrilgo martxara joateko

Indarkeria sexistaren kontra, martxa egingo da Madrilen azaroaren 7an eta bertan parte hartuko du Harituz elkarteak, Indarkeria sexistaren aurkako matazak proiektuarekin. Madrilera joateko autobusak jarriko ditu, Udalarekin elkarlanean. Azaroak 7ko goizaldean joango dira, eta 8ko arratsaldean bueltatu. Urriaren 15era arte dago aukera apuntatzeko: 630 678 474.


Maite Pagazaurtundua, 'Egun On Euskadi' saioan

Solas tartean, Iker Bizkarguenagak, Xabier Riezuk eta Maite Iturrek hartuko dute parte.

Ostiralean, ETB1eko 'Egun On Euskadi' albistegian, Maite Pagazaurtundua UPyDko zuzendaritzako kidea elkarrizketatuko du Estepan Aldamiz-Etxebarriak. Alderdi barruko krisi egoera izango dute hizpide elkarrizketan. Halaber, solas tartean, Iker Bizkarguenagak, Xabier Riezuk eta Maite Iturrek egun-eguneko gaiak aztertuko dituzte. Olaia Urtiaga kazetariak, berriz, azken berrien errepasoa egingo du.

'Egun On Euskadi' ostiralean, 09:00etan dago ikusgai ETB1en.


Barnabas Peak hungariarrak irabazi du bigarren etapa, sprintean

Barnabas Peak izan da azkarrena Harresilandako sprintean

Barnabas Peak UC Mondiale taldeko txirrindulariak irabazi du Bidasoko Itzuliko bigarren etapa. Azken kilometroetan txirrindulariek Jaizkibel igo eta jaitsi behar izan duten arren, mendateak ez du tropela puskatu, eta esprintean erabaki da Hendaia eta Hondarribia arteko etapa. Hungariako txapelduna izan da azkarrena, eta nagusitasunez altxa ditu besoak azken metroetan. Alessandro Covi (Colpack) sartu da bigarren, eta Xabier Cañellas (Caja Rural) hirugarren. 30 bat txirrindulariz osaturiko tropeltxoa sartu da irabazlearen denbora berean.

Atzoko etapako irabazleak, Polartec taldeko Juan Pedro Lopez andaluziarrak lidergoari eutsi dio. Lehen postuetan aldaketa bat dago, sailkapeneko laugarren Jokin Aranburuk lasterketa utzi behar izan duelako Jaizkibel igotzen hasi aurretik izandako erorketa baten eraginez. Etapako irabazlea da orain laugarrena eta Unai Iribar Ampo-Goierriko TBko taldekidea kokatu da lehen euskaldun bezala, 8. tokian.

Bihar hirugarren etapa izango dute jokoan, 131,2 kilometrokoa, Orion hasi eta bukatuko dena. Bidean Andubia, Meaga eta Aiako gainak igoko dituzte.


Fiskaltzak zortzi eta hamabi urteko kartzela zigorra eskatu du Batasuna auziko 40 lagunentzat, "ETAren finantzazioa" dela-eta

Hamabina urteko espetxe zigorra galdegin du Arnaldo Otegi, Joseba Permach eta Rufi Etxeberriarentzat, ETAko buruzagitzat jota. 20rentzat hamarnakoa, ETAko kide direlakoan. Eta 17rentzat zortzinakoa, erakunde armatuari lagundu diotela egotzita.

Espainiako Auzitegi Nazionaleko Fiskaltzak Batasunaren aurkako auzian hamabina urteko espetxe zigorra eskatu du Arnaldo Otegi, Joseba Permach eta Rufi Etxeberria ezker abertzaleko kideentzat, herriko tabernen bidez "ETA finantzatu" dutelakoan. Erakunde armatuko buruzagitzat jo ditu Fiskaltzak. Gaur 13:30ak aldera eman du bere eskaeraren berri.

Ezker abertzaleko beste 37 lagun ere auzipetuta daude. Haietako hogeirentzat hamarna urteko kartzela zigorra eskatu du fiskalak, ETAko kide direla egotzita. Hauentzat: Karmelo Landa, Juan Kruz Aldasoro, Joseba Alvarez, Jose Luis Elkoro, Josu Iraeta, Adolfo Araiz, Jose Antonio Egido, Txekun Lopez de Aberasturi, Karlos Rodriguez, Mikel Arregi, Esther Agirre, Jasone Manterola, Floren Aoiz, Kepa Gordejuela, Isa Mandiola, Juanpe Plaza, Antton Morcillo, Santi Hernando, Santi Kiroga eta Jon Gorrotxategirentzat

Beste hamazazpientzat zortzinakoa, erakunde armatuari laguntza eman diotelakoan: Jose Luis Franco, Maite Amezaga, Joseba Garmendia, Juan Francisco Martinez, Juani Lizaso, Jaione Intxaurraga, Imanol Kortazar, Ruben Granados, Enrique Alaña, Agustin Rodriguez, Patxi Jagoba Bengoa, Idoia Arbelaitz, Izaskun Barbarias, Sabino del Bado, Bixente Enekotegi, Andres Larrea eta Pedro Felix Moralesentzat.

Halaber, Herri Batasuna, Euskal Herritarrok eta Batasuna legez kanpoko alderdiak desegiteko ere galdegin du Fiskaltzak.

Baltasar Garzon Auzitegi Nazionaleko epaileak zabaldu zuen 35/02 sumarioa, 2002ko martxoan, Batasuna eta herriko tabernen finantzaketaren inguruan. 2002ko abuztuan, Batasunaren jarduera eteteko eta egoitzak ixteko agindu zuen. Gerora, Herri Batasuna, Euskal Herritarrok eta Batasuneko ardura kargutan izandako hainbat pertsona inputatu zituen. 2003ko martxoan, berriz, bide zibiletik, Auzitegi Gorenak alderdiaren legez kanporatzea ebatzi zuen. 2008ko apirilean itxi zuten sumarioa.

Bere garaian Jon Idigoras, Josu Urrutikoetxea eta Jon Salaberria ere auzipetu zituzten kasu berean. Idigoras, baina, 2005eko ekainean hil zen. Urrutikoetxea eta Salaberria ere auzitik kanpo geratu ziren. Lehenaren kasuan, bere aurka bilatzeko eta atxilotzeko agindua dagoelako. Salaberria 2008ko maiatzean atxilotu zuten Bordelen (Frantzia), eta Auzitegi Nazionalak Espainiaratzeko euroagindua igorria die Frantziako agintariei.


Irati Aspiazuren argazkia izan da onena Muxika, Ibarruri eta Gorozikako argazki lehiaketan

Hainbat izan dira, urtero legez, Muxikako argazki lehiaketan parte hartu dutenak. Hain zuzen, hamabost bilduma jaso dituzte aurten, eta guztiek aurkeztu dituzte seina argazki.

Muxikarren argazki onena. Argazkia: Karmele Larruskain

Aurten ere, gaztetxoek zein nagusiek parte hartu dute, nork bere kategorian. Zazpi izan dira lehiaketara argazkiak bidali dituzten gazteak, eta gainontzekoak, nagusiek bidalitakoak izan dira. Muxikarrak izan dira parte hartzaileen gehiengoa; hamahiruk aurkeztu dituzte lanak. Hala ere, inguruetako zenbait herrietatik ere argazkiak aurkeztu dituzte lehiaketara.

Guztira, 90 argazki aurkeztu dituzte, eta horien artean onena Irati Aspiazu muxikarrarena dela ebatzi du lehiaketako epaimahaiak. Muxikako argazki onenaren saria, aldiz, Karmele Larruskainek jaso du, eta Bilduma onenarena Zigor Urrestarazu gernikarrak. Gaztetxoen artean, berriz, Kurtzeroko Gaztetxoak muxikarren argazkia aukeratu dute onena legez.

Kurtzeroko Gaztetxoek argazki onenaren saria lortzearren, argazkilaritzarako materiala erosi ahal izateko 60 euroko txartela jaso dute. Gainontzeko hiru irabazleek, berriz, Muxikako jatetxe batean bi pertsonentzako bazkari edo afari bat doan jateko aukera dute.

Biduma onena. Argazkia: Zigor Urrestarazu

Erakusketa Zubieta Errotan. Lehiaketan parte hartu dutenek, urtero legez, Muxikako Udalaren 2018ko egutegian agertuko dira; tamaina handiagoan edo txikiagoan. Egutegia Gabon eguna baino lehen banatuko dute Muxika, Ibarruri eta Gorozikako etxeetan zehar.

Gaztetxoen argazki onena. Argazkia: Kurtzeroko Gaztetxoak

Sariak dagoeneko banatuta daude, eta parte hartzaileen argazki guztiak Muxikako Zubieta Errota eraikinean ikusgai jarriko dituzte aste honetan; beheko solairuan egongo dira. Horiek ikusteko aukera egongo da 10:00etatik 14:00etara eta 16:00etatik 20:00etara bitartean. Halaber, Muxikako Udalaren argazki artxiboaren parte izatera pasatuko direla zehaztu dute antolatzaileek.


Txistu kontzertua, bihar

Musika Eskolako txistulariek kontzertua eskainiko dute bihar 12:30etan, udaletxeko arkupeetan. Ikasturte honetan eskainitako lau kontzertuen artean, azkena izango da. Oraingoan, plazako dantza doinuez osatu dute gehienbat egitaraua, «herria festa giroan murgiltzen hasia dela eta». Dozena bat abesti joko dituzte.

Musika Eskolako kideak, Italian

Joan den asteburuan, Musika Eskolako fanfarrea, txistulariak eta albokariak Italiako Bellaria-Igea Marina herrian izan dira, La Borghata che Danza jaialdian (22 lagun). Aurten, euskal musika eta dantza hartu dituzte gai nagusitzat. Oiartzungo musika eskolako eta Hiriburu-Mugerre-Milafrangako dantza taldeko kideekin izan dira bertan. Esperientzia aberats eta interesgarria izan dela azaldu dute, «Lapurdiko dantzariekin lan egiteak, Aturri inguruko herri haietako eta hernaniarron arteko harremana jorratzeko aukera eskaini digulako eta ohorea izan delako gure kulturaren ordezkari izatea han».


Espainiako Poliziak gizon bat atxilotu du Irunen (Gipuzkoa), droga trafikoarekin lotuta


Herri-crossfit desapiyua Adunako jaietan

Eguraldiak asko lagundu ez badu ere adunarrek dena eman dute gaur herrian zehar antolatu duten herri-crossfit desapiyuan eta Kortzoak izan dira garaile.

[Argazkiak]


Saharako haurrei agurra

Andoainen uda igarotzen aritu diren Saharako haurrei agurra antolatu zieten Hurria-Sahara elkarteko kideek. Goiburun egin zen ekitaldira, udal ordezkariak eta Lasarten uda igarotzen aritu diren Saharako beste zazpi haurrak bildu ziren.


Euriborrak behera jarraitzen du, inoiz baino baxuago

% 0,927 puntutaraino jaitsi da. 20 urterako 120.000 euro arteko hipoteketan, 66 euro gutxiago ordainduko dira hilabeteko, batez beste.

Espainiako hipoteka gehienen indize nagusiak, Euriborrak, beheranzko joerarekin jarraitzen du, inoiz baino baxuago heldu da: % 0,927 puntu. Guztira, hiru milaren jaitsi da pasa den hilabetetik.

Euriborrak hilabetea maila honetan itxiko balu, 20 urtera jarritako 120.000 euro arteko hipoteketan 66,31 euro gutxiago ordaindu beharko da hilabeteko, batez beste, eta, urteari dagokionez, 795,72 euro jaitsiko litzateke kopurua.

Indizea milaren bat igo zen ostiralean, 23 aldiz jarraian jaisten joan eta gero. Orain aldiz, minimo berri honekin, 0,931an geratu da abuztuko batez bestekoa, iaz baino 1,66 gutxiago.


Hernaniko xake txapelketa herrikoia gaur hasiko da, Zumitzan

AZKEN urteetako hitzorduari hutsik egin gabe, gaur hasiko da Hernaniko xake txapelketa herrikoia. Gaur hasi, eta 7 astebururen buruan, partidak izango dira igandero, guztiak Zumitza tabernan izango dira, arratsaldeko 16:00etatik aurrera. Partiden datak ondorengoak dira: urriak 18 eta 25, eta azaroak 1, 8, 15, 22 eta 29. Txapelketan parte hartzeko, izena aldez aurretik eman behar zen.

Suitzako joko sistema erabiliko dute

Txapelketa osoan zehar, Suitzako joko sistema erabiliko dute. Hau da, elkarren kontra jokatuko dute maila bera duten jokalariek edo puntu berberak dituztenek. Partida bakoitzean, jokalariak ordubete izango du jokatzeko. Horrez gain, jokalariren batek igandean jokatzeko arazoren bat izango balu, aurkariarekin adoz jarriz gero, astean zehar jokatzeko aukera izango luke. Partida jokatu ondoren, hurrengo igandean jakinarazi beharko diete antolatzaileei partidako emaitza.

Bi atseden hartzeko aukera izango dute

Aipatutakoaz gain, jokalari bakoitzak bi aldiz izango du atseden hartzeko aukera, eta horretarako eskaera partidaren aurreko igandean egin beharko du; hala ere, azken bi partidetan ezin izango dute atsedenik hartu.

Era guztietako sariak izango dira

Txapelketa guztietan bezala, honakoan ere ez dira sariak falatako. Sariak izango dira txapelketan aurreneko postuan geratzen denarentzat, herriko jokalari onenarentzat, eta adinaren arabera onenarentzat.


Israelek beste bi palestinar hil ditu Gazan

Gidatu gabeko hegazkin batekin erasoa egin du. Benjamin Netanyahu lehen ministroak ez du Jihad Islamikoak emandako su-etena aitortu.

Israelgo armadak beste bi palestinar hil ditu gaur Gazan (Palestina), gidatu gabeko hegazkin batekin Jan Yuneseen egindako eraso batean. Erresistentzia Herri Batzordeetako kideak dira bi hildakoak, hango iturriek eta mediku zerbitzuek esan dutenez. Hegazkinak Gazan segitzen du.

Israelen arabera, "zelula terrorista batek" aurretik bere herrialdera lau kohete bota ditu, eta horregatik erantzun du berak. Kohete haiek ez dute kalte pertsonal eta materialik egin.

Larunbatean bost lagun hil zituen Israelek Gazan tankera bereko eraso batean, eta atzo beste bost. "Ez dugu onartuko gure herriko zibilen eta soldaduen aurkako erasorik. Ondorioz, Israelgo Estatuaren kontra terrorismoa darabilen orori gogor egingo diogu", esan du.

Azkeneko hiru egunetan hildako hamabi lagun horietatik bederatzi Jihad Islamikoko kideak ziren. Talde horrek atzo su-etena eman zuen arren, Benjamin Netanyahu Israelgo lehen ministroak ez du menia aitortu.

Beste hildako bat iheslarien gune bateko leherketan

Palestinar bat hil eta beste zauritu egin dira gaur Gazan, iheslarien gune batean izandako leherketan. Jabalian izan da gertaera, eta Poliziak ikerketari ekin dio.


Frantziako Poliziak aske utzi du goizean atxilotu duen LABeko kidea

Pentsioen erreformaren kontrako protestetan atxilotu dute, eta sindikatuko burkideak komisariako atarian bildu dira, «atxilotua askatu» oihu artean.

Emmanuel Macron Frantziako presidentearen pentsio erreformaren aurkako beste protesta egun bat da gaurkoa Ipar Euskal Herrian, bosgarrena. Goizean goiz, ehunka herritar atera dira kalera sindikatuek deitutako mobilizazioetan parte hartzera. Horietako batean, Frantziako Poliziak LABeko kide bat atxilotu du. Trenbideetako langile bat da, eta atxilotu eta ordu pare batera utzi dute aske.

Atxiloketaren berri izan eta berehala, LABek komisariara joatera deitu du. Hamarnaka lagun joan dira, eta han geratu dira. Frantziako Polizia ere kanpoan bildu da. Delegazio bat Poliziarekin negoziatzera joan da. Prentsa txartela erakutsita ere, Poliziak ez dio pasatzen utzi nahi izan BERRIAko kazetariari. Komisarian atxilotua izan den bitartean, sindikatuko eta laneko kideak komisariako atarian egon dira, eta adierazi dute ez zirela handik mugituko sindikatukidea aske utzi arte.

Erretreten erreformaren kontrako mobilizazioak goizean hasi dira. LABek Medef enpresarien elkarteko presidentearen enpresa blokeatu du. Baionako Cassin lizeoko ikasleek ikastetxea blokeatu dute. 11:00etan manifestazioa egin dute Baionan, eta, hain zuzen, ikasleak izan dira gaur buruan.

Azken egunetan, CFDT erakarri nahian, Macron prest agertu da erreforma aldatzeko. Erretiro adina atzeratuko lukeen orekarako adinean «hobekuntzak» egitea negoziatuko du Frantziako Gobernuak. Sindikatu batzuek protesta eguna egitera deitu dute gaurko ere.


'Ekosfera', esker onez

'Argia' saria eskuratu berritan, eskerrak eman nahi dizkiet zazpi urte eta erdiko bidean bidaide eta gogaide izan ditugun kolaboratzaile, irakasle, aldizkari, talde, profesional eta entzule guztiei.

Egia esan, energia, haren erabilera, betidaniko pasioa izan dut. Poz haundia eman izan didan pasioa.

Zuetako batzuk badakizue 'Ekosfera' baino lehen, dozena bat, hamabost urte bitartean energia berriztagarri enpresa bat izan nuela. 91n edo zabaldu zen.

Garai hartan, eguzki energi instalazioak behar bezala funtzionatzen ez bazuen, errua eguzkiari botatzen zitzaion, ez instaladore baldarrari.

Garai hartan, askok pentsatzen zuen -baita orain enpresa ezagunen jabe den zenbaitek ere-, eguzkia dohanekoa denez, dohanekoa izango zela hura aprobetxatzeko tresneria eta instalazioa ere.

Garai hartan, energia berriztagarriak zirela eta, askok esaten zidan: Eso es el futuro! Hori da etorkizuna!... Konfidantza izanez gero, erantzuten nion,futuroa iritsi bitartean ere, guk fakturatu eta jan beharra geneukala.

Pasa dira 26-27 urte, beraz, esan genezake futuroan gaudela –galdetu bestela hemengo gazte hauei-.

Futuro honetan oraindik ere energia garbia futuro izaten segitzen du. Baina horrela jarraitzekotan gizakiak futurorik izango ote duen galdetzera ere iristen gara.

Hauxe 'Ekosfera'n zabaldu behar izaten dugun mezu gazi-mikatza. Ez da atsegina baina, itxuraz, egin beharrekoa. Eta ahal baldin bada, itxuraz.

Eskerrak bestelako mezuak ere zabaltzen ditugun: Ehundaka eta milaka pertsona, pauso haundi edo txikiak ematen dituztenak iraunkortasunaren bidean.

Bide horretan, zazpi urte eta erdiko bide horretan, bidaide eta gogaide asko izan ditu 'Ekosfera'k eta horiei denei eman nahi dizkiet eskerrak gaurko honetan. Kolaboratzaile –hortxe Arantxa Txintxurreta eta Kristina Zuza-, Unibertsitate irakasle, aldizkari, ingurumen talde, enpresa, profesional ,… 700 bat pertsona urte hauetan.

Horiei denei eskerrak beren esku eta bihotz zabaltasunagatik.

Eskerrak Euskadi Irratiari, energiari eta ingurumenari eskaini dion tarte honengatik, eskerrak entzuleei, haiek ere lagun izan ditugulako, beti bihotz ematen; eta azkenik, eskerrak Argiari, gurea bezalako saio txiki, apalaz gogoratu izanagatik.

Esker mila, denoi.


Lezoko kirol taldeen asteburuko partidak

Fase berri bati ekingo diote bihar Munttarpeko neskek

Jada hasi da jardunaldia Lezoko kirol taldeentzat. Atzo gauean, Jaixki AFT areto futbol taldeak 1-5 galdu zuen etxean Zaldibiren kontra. Bestela, honakoak dira herriko kirol taldeen lehiak:

FUTBOLA

Gizonen Erregional Preferentea

EAS 08-Allerru, gaur (larunbata) 15:30ean Donostiako Berioko zelaian.

Gizonen Lehen Erregionala (Kopa)

Allerru-Gazte Azkuene, gaur (larunbata) 17:30ean Plazetan

Emakumeen Erregionala

Intxaurdi-Allerru, bihar (igandea) 12:30ean Donostiako Cesar Benito zelaian.

Gizonen Gazteen Ohorezko Maila

Allerru-Ostadar, gaur (larunbata) 15:30ean Plazetan

ESKUBALOIA

Emakumeen Euskal Liga

Muntarrpe-Urduliz, bihar (igandea) 11:30ean Bekoerrotan

Gizonen Gipuzkoako Bigarren Maila

Munttarpe-Saieko, gaur (larunbata) 19:00etan Bekoerrotan

SASKIBALOIA

Gizonen Gipuzkoako Bigarren Maila

Altetico San Sebastian-Allerru, gaur (larunbata) 20:00etan Donostiako Aieteko kiroldegian

Gizonen Gipuzkoako Hirugarren Maila

Allerru-Kostkas, gaur (larunbata) 17:15ean Bekoerrotan


"Loiolako zuloa"

Espainiako komunikabideek hiztegi berezia erabiltzen dute euskal gaiak jorratzean. Azkenetako adibidea: duela bi urteko udazkenean EAJk, Batasunak eta PSE-EEk bake eta normalizazio politiko prozesuaz hainbat bilera egin zituzten Loiolan, eta orain honi "Loiolako zuloa" deitu dio ABC egunkariak.


Afganistango Gobernuak espetxeetako tortura batzuk onartu ditu

Nazio Batuen UNAMA misioaren txostenaren arabera, presoen erdiek baino gehiagok jaso dituzte tratu txarrak

UNAMA Nazio Batuen Laguntzarako Afganistango Misioak duela bi aste argitaratutako txostenari arrazoia eman dio Kabulek, neurri batean bada ere: Afganistango Gobernuak izendatutako ikerketa batzorde batek ondorioztatu du badirela tortura kasuak Afganistango espetxeetan. Dena den, ukatu egin du horiek sistematikoki erabiltzen direnik.

Batzordeak argitaratu duen txostenaren arabera, batez ere atxiloaldiaren lehen fasean gertatzen dira tratu txarrak. Ikerketa egiteko, denera 284 preso elkarrizketatu dituzte, eta horietatik 148k salatu dituzte torturak. Presoen ia erdiek zailtasunak dituzte oinarrizko osasun arreta jasotzeko, eta %48k preso jarraitu dute kondena kunplitu ostean ere.

Nazio Batuen ikerketa

UNAMAk urtarril amaieran argitaratutako txosten batean du jatorria gobernuaren ikerketak. Afganistango Poliziaren menpe preso egondako 635 pertsona elkarrizketatu zituen erakunde horrek 2011ko urritik 2012ko urrira. Denera, 89 espetxetako egoera hartu zuen kontuan, Afganistango 31 eskualdetan. Urtebeteko tarte horretan, 326k salatu zituzten gehiegikeriak, tartean adin txikiko 80k. «Tortura hori, Afganistango eta nazioarteko legediaren arabera definitzen eta debekatzen duen gisan, abusuzko galdeketa teknikak baliatzen dituzte», dio txostenak. «Horietan, funtzionario afganiarrek oinaze eta sufrimendu larria eragin diete atxilotuei galdeketetan, aitorpen edo informazio bat lortzeko xedez». Presoen testigantzetan oinarrituta, torturatzeko hamalau metodo zerrendatzen ditu denera; besteak beste, deskarga elektrikoak, sexu organoak bihurritzea, kableekin eta errifle ipurdiekin kolpatzea eta eskumutur zein orkatiletatik zintzilikatzea.

Jan Kubis UNAMAko idazkariarentzat, «kezkagarriak» dira datuok. Kabulen jarrera ere kritikatu du: «Esan izan du tratu txarrak ez direla gobernuaren edo haren instituzioen politika, gizabanakoen ekintzak baizik. Egin dituen ahaleginak esperantzagarriak dira, baina ez dira nahikoa».


Zubiaur Eraikuntzak-eko lehendakaritza utzi du Adie taldeak

Zubiaur Eraikuntzak sozietateko administrazio kontseiluko lehendakari eta idazkariak dimitu egin dute, biak ala biak Adiekoak. Hala, erabaki honekin, “EAJ eta Bilduren esku” utzi nahi izan dute sozietatearen kudeaketa.

ADIEk aurkezten zituen proposamenak “sistematikoki” blokeatzen zituzten bi alderdi horiek; eta hori izan da, plataforma herritarraren arabera, administrazio kontseilua uztearen arrazoi nagusia. Duela urte bat lehendakariari “erabakiak hartzeko eskumena” kendu izanak ere eragina izan du erabakian. Hortaz gain, sozietatea, gaur egun dagoen bezala, existitzeko arrazoirik ez duela gaineratu du ADIEk, eta bi argudio baliatu ditu hori baieztatzeko.

Alde batetik, etxebizitzen prezioa. Zubiaur Eraikuntzak kudeatzen dituen pisuen prezioa herriko beste etxebizitza huts batzuek dutenaren antzekoa “edo handiagoa” dela ziurtatu dute plataformako kideek, eta gogorarazi dute beraiek prezio jeitsiera bat proposatu zutela, “etxebizitza sozialen eredura itzultzeko”, baina Alderdi Jeltzaleak eta Bilduk atzera bota zutela.

Beste aldetik, sozietatea mantentzeak dakartzan gastuak daude. Zubiaur Eraikuntzakek 5 milioi euroko zorra duela azaldu du Adiek, eta urtero 100.000 euro gastatzen direla soldatetan, “jarduerarik egon ala ez egon”. Horren harira, plataformak adierazi du beraiek gerentzia merketzeko hainbat proposamen egin zituztela, hortan doalako diru gehiena, 60.000 euro urtean. Bi izan ziren egindako proposamenak: beste enpresa batzuen eskaintzak aztertzea –urtean 80.000-10.000 euro soilik gastatzen dituzten enpresak daudela argudiatuta- eta gerentziaren lana udaleko teknikariei pasatzea. Baina Bilduk eta EAJk ez zuten ez bata ez bestea onartu, plataformaren arabera betiere.

Hortaz gain, gerentzia berria hautatzean gertatutakoa salatu du Adiek. Plataformak azaldu du lehiaketa “EAJk kontratatutako aurreko enpresak” irabazi ez zuenez, “prezio eta zerbitzu onena” eskaintzen zuen enpresak gerentziaren kargu egitea ekidin duela opozisioak. “Enpresa irabazlearen demanda judizialari aurre egin behar dio orain sozietateak”, deitoratu du.

Kontuen errefusatzea

Dimititzeko beste arrazoietako bat sozietateko 2012ko kontuen errefutsatzea dela gaineratu du Adiek. Ekainean onartu zituen kontu hoiek administrazio kontseiluak, baina handik egun batzuetara Batzar Orokorrak atzera bota zituen. Zehazki, lehendakariak 2011an kontratatutako bideragarritasun ikerketaren bigarren fakturarekin eta 2013an enpresa bati kontabilitatea eraman zezan egindako kontratazioarekin sortu ziren desadostasunak, plataformaren arabera.

Horregatik, Adiek esan du ez duela ulertzen nola bozkatu dezaketen kontra batzar orokorrean EAJk eta Bilduk, “administrazio kontseiluan alde bozkatu duten bitartean”. Eta gaineratu du kontuak ezin direla berriz egin, desadostasunak sortzen dituzten puntuek ez dutelako 2012ko kontuekin zer ikusirik.

Horregatik guztiagatik, Adiek ondorioztatu du ez dagoela prest Alderdi Jeltzalearen aurreko legealdiko “txantxullo guztien” ardura bere gain hartzeko, eta sozietatea “arma politiko” moduan erabiltzea egotzi dio opozisioari, “Orozkoko herritarren zerbitzura jarri beharrean”


Euskal kirolariek euskara sustatzeko hitzaldiak eskainiko dituzte

Hainbat euskal kirolarik euskararen ulermena eta idazkera hobetzeko tailerrak emango dituzte Bilboko zortzi ikastetxetan eta barrutietako zentroetan.

Euskararen ulermena eta idazkera hobetzeko asmoz, hainbat euskal kirolarik hitzaldiak eskainiko dituzte Bilbon. Bizkaiko Ikasleen Gurasoen Elkarteak (BIGE), Bilboko Udaleko Euskara, Gazteria eta Kirol Sailak eta Itzarri Consulting enpresak jarri dute martxan egitasmoa. "Euskara normalizatzearen alde lan egitea eta kirolaren balioak hezkuntzaren ikuspuntutik sustatzea" da hitzaldi horien helburua, Bilboko Udalak adierazi duenez.

Koikili Lertxundi, Ibai Gomez, Arrate Orueta, Aitziber Juaristi eta Iraia Iturregi futbolariak, Beñat Intxausti eta Igor Anton txirrindulariak, Iñaki Iza eta Mikel Urrutikoetxea pilotariak, Maider Unda borrokalaria, Eunate Agirre bodyboardlaria eta Alex Txikon mendizalea izango dira hizlarietako batzuk, eta euskararen eta kirolaren inguruko gaiei buruz hitz egingo dute, Itzarri enpresako aholkulariekin batera.

Gaur aurkeztu du proiektua Bilboko udalbatzak. Hil honetan bertan abiatuko da, eta 2014ko ekainera arte iraungo du.

Bi zerbitzu jarriko dira martxan. Batetik, kirolariek Bilboko barrutietako zentroetan hezkuntzari eta euskarari buruzko hitzaldiak eskainiko dituzte. Hitzaldiak egun hauetan izango dira: urriaren 31n, Deustuko Udaltegian; azaroan, Castañoseko Udaltegian; abenduan edo urtarrilean, Otxarkoagako Udaltegian; otsailean, Begoñako Udaltegian; martxoan, La Bolsa eraikinean; apirilean, Carmen aretoan; maiatzean, Errekaldeko Udaltegian; eta maiatzean edo ekainean, Basurtuko Udaltegian.

Bestetik, 'Euskara Tek' ekimena egingo dute, 9 eta 12 urte bitarteko haurrei zuzenduta. Kirolariek ordubeteko bi hitzaldi emango dituzte Bilboko zortzi ikastetxetan, euren ibilbide profesionalari buruz hitz eginez. Jendaurrean euskaraz hitz egitea izango da helburua, eta umeei galderak egiteko tartea utziko zaie.


Mendi irteera antolatu du Alpinok astebururako

Alpino Uzturre elkarteak mendi irteera antolatu du igande honetarako, hilaren 21erako. Txangoa Araotzen hasi eta Urkulun bukatuko da, Orkatzategi (874 m.) eta Andarto (1.076 m.) mendiak igoz. Autobusaren irteera San Frantziskotik 07:30ean izango da. Bazkideek 11 euro ordaindu beharko dute, eta bazkide ez direnek 13. 943 65 27 89 zenbakian edo alpinouzturre@hotmail.com helbidean egin ahalko da.


Uemak bi saio eskainiko ditu Euskaraldian murgil daitezen herritarrak

Badator Euskaraldia! Azaroaren 23tik abenduaren 3ra bitartean euskaraz blai, estereotipoak gaindituz, Euskaraldian barneratuko gara antzuolarrak.

Hala, Uemak bi saio eskainiko ditu azaroaren 7an, eguaztena. Belarriprest-en gaineko ikastaroa 18:00etatik 19:00etara eta ahobizi-ena, aldiz, 19:00etatik 20:00etara, Olaranen.

Azaroaren 9an, egubakoitza, Anelkarren 20. urteurren festa dela-eta, erdigunean izango gara. Txapak ere banatuko ditugu 18:30etik aurrera.


Abendua

Euskal Herrian alde batekoak, Madrila begira, abenduko hauteskundeen ondotik berrituko den gobernua joan badoana bezain atzerakoia eta dekretuz inposatu zalea izango ez den itxaropenean, eta presoen korapiloa noiz askatu ahal izango den galdezka.

Beste aldekoak, berriz, Frantziako estatu erreformaren prozesuan katramilatuta, eta aukera historikoa ez galtzeko lanean, Errepublikaren barruan Lapurdi, Nafarroa Beherea eta Zuberoa marko instituzional bakarrera bilduko lituzkeen figurari, orain Herri Elkargoa deitua, konpetentzia itsusi xamarra sortu baitzaio berriki, Pirinio Atlantikoetako prefeta tarteko dela. Hirigunearen ideia buruan, Ipar Euskal Herria bitan-edo banatzea lukete asmoa, kostaldea nahiz barnealdea bereizita. Bat ala beste, urtea amaitzerako egin beharko dute apustu herrietako kontseiluek.

Begi-bistakoa dirudi bi aukeren artetik zein litzatekeen solidarioagoa, alde ekonomiko eta sozialen aurrean bidezkoagoa, zeinek jar dezakeen euskararen aldeko politika eraginkorragoa behingoz abian, zeinek batuko lituzkeen herria eta hizkuntza, gorputza eta bihotza. Haren alde, Baionara joan beharra dago bihar. Instituzio propioa lortu ondoren, noizbait, Iparra eta Hegoa urruntzen dituen arrakala sakona jostea ere errazago izango delakoan.


Mugimendu berri bat sustatu arren, UDCn jarraituko duela dio Duranek

Politikari kataluniarrak berretsi egin du mugimendu politiko berri bat bultzatzeko asmoa duela, Katalunia "zentralizatzeko", zenbait alderdi eta sektore sozioekonomiko elkartuz.

Josep Antoni Duran i Lleidak azpimarratu duenez, ez du "inoiz" UDCren kide izateari utziko, eta berretsi du mugimendu politiko berri bat bultzatzeko asmoa duela, Katalunia "zentralizatzeko", zenbait alderdi eta sektore sozioekonomiko elkartuz.

Duran i Lleidak bere alderdiak urtero antolatzen duen gosarietan, Baix Emporda eskualdean, egin ditu adierazpenok. Bertan, Joana Ortega Kataluniako Gobernuko presidenteordea eta Ramo Espadaler Barne kontseilaria ere izan dira, bestak beste.

"Ez naiz beste alderdi baten kide izango inoiz", berretsi du. Gainera, nabarmendu duenaren arabera, bere alderdiak politikak "sentsibilitatea" berreskuratzea nahi du, eta jantoki sozial batean orain dela gutxi egindako bisita ekarri du gogora.

UDCren buruzagiak "guztien ona" bilatzen duen ekonomiaren alde egin du, eta "Kataluniaren izaera nazionala" aitortzea eskatu du, konfederazio eredu batetik abiatuta.


Zortzi emakume izango dira 2018ko Andre Maria Zuriaren jaietako pregoilariak

Gasteizko Udalaren helburua pregoia 'kirolzalea eta feminista' izatea da. Bide batez, emakumeei oro har eta kirolarekin zerikusia dutenei bereziki aitorpena egin nahi die.

Gasteizen Andre Maria Zuriaren jaietako pregoilariak aurkeztu dituzte gaur. Zortzi emakume dira, guztiak ere kirolari lotuak.

Beraz, jaiei hasiera emango dien pregoiak kirol eta emakume kutsua izango du. Zortzi emakume horietatik bost jardunean dauden kirolariak dira, eta beste hirurak erretiratutako kirolari bat, entrenatzaile bat eta emakumeen kirolean espezializatutako kazetari bat dira.

"Emakumeen urtean" hiriko emakume kirolariak ikusgai bihurtu nahi izan ditu Udalak eta horretarako zortzi emakume aukeratu ditu, Emakumeen Nazioarteko Egunari keinu eginez (martxoak 8).

Hauek dira aurtengo pregoilariak: Janire Fernandez Olano atleta, Olga Jimenez kazetaria, Tania Lamarca gimnasta ohia, Irati Anda eskalatzailea,Nagore Martinpilotaria, Maria Ascaso esgrima irakaslea,Made Urieta saskibaloi entrenatzailea eta Maider Mendia igerilaria.

Aurtengo jaiak abuztuaren 4an hasi eta 9an amaituko dira.


GFI-Norteko langileek soldaten jaitsiera salatuko dute bihar

GFI-Nortek, informatikako aholkularitza eta zerbitzuen sektoreko liderrak, bulegoetako langileen lan itunean hitzartutako soldata-erregimena ez aplikatzeko prozedura abiatu du. ELAren arabera, enpresaren finantza egoera «ezin hobea» da, iaz 1,2 milioi euroko irabazi garbiak lortu baitzituen. Zenbait hedabideri emandako elkarrizketetan, ordea, estrategia oldarkorrago bat martxan jarri eta fakturazioa handitu nahi duela aitortu ei du enpresak.

ELAk enpresaren jarrera salatu du, uste duelako bidegabe dela finantza arazorik ez duen enpresa batek «irabaziak handitzeko helburu bakarrarekin» langileei hitzartutakoa baino gutxiago ordaintzea. Horregatik, bihar goizean eta eguerdian elkarretaratzeak egingo dituzte GFI-Norteko zuzendaritzari atzera egin dezala eskatzeko.


Harriei begira: begi berriekin

Geolodia ekinbideari loturiko jarduerak dira asteburu honetan: geologian aditu direnentzat, zein hasi berrientzat. Altxor ugari ezagutzeko atea irekitzen du.


XXII. Baztan-Bidasoako bertsopaper lehiaketako saridunak jakinarazi dituzte

Sari banaketa ortziral arratsaldean eginen da Berako Kultur Etxean

Botzirietako Bertso Eskolak eta Berako Kultur Batzordeak Botzirietako Euskara Mankomunitatearen laguntzarekin antolatutako XXII. Baztan-Bidasoako bertsopaper lehiaketako epaimahaiak saridunak jakitera ematen ditu. Guztira laurogeita hamairu lan entregatu ziren eta ondoko hauek izan dira sarituak:

12 urte artekoetan Gorka Sanjurjo lesakarra garaile

12 urte arteko A mailan, guttienez bi bertso edo lau kopla osatu behar zituzten. Lehenbiziko saria, 75 euro eta oroigarria, Gorka Sanjurjo Altzuri lesakarrarentzat izan da "Zure lagun hoberena beste herri batera joan da bizitzera" izeneko bertso-xortarengatik. Bigarren saria (50 euro eta oroigarria) ere Lesakara joan da, Paulo Ramos Zumalde "Ura" gaiari idatzitako bertsoengatik eta hirugarren saria (30 euro eta oroigarria) Xabat Matxikote Sein igantziarrak eskuratu du "Eskolari agur?" bertso-xortarengatik.

12-18 urte artekoetan Maialen Belarra doneztebarra

12 eta 18 urte artekoei zuzendutako B mailan, guttienez lau bertso egin behar zituzten partehartzaileek. 150 euro eta oroigarriko lehen saria Doneztebera joan da, Maialen Belarra Eneterreagak eskuratu baitu "Denboran aurrera, sustraien memorian" bertsoengatik. Bigarren saria (100 euro eta oroigarria) "Inoiz bizitu ez ditudan momentuak" bertsoengatik eskuratu du Oronoz Mugairiko Amaia Elizagoien Varelak eta hirugarren saria, 50 euro eta oroigarria, Irati Arrieta sunbildarrak eskuratu du "Ikasbidaia" lanarengatik

18 urtez goitikoetan Julen Zelaieta

18 urtetik goitikoei zuzendutako C mailan, guttienez zortzi bertso egin behar zituzten eta azkeneko edizioan bezala, Julen Zelaieta Iriarte beratarrak eramanen du 200 euro eta oroigarria duen lehen saria, "Bi nikitik bikinira" izeneko bertso-paperengatik. Bigarren saria (150 euro eta oroigarria), Aitor Arotzena Albizu lesakarrak irabazi du "Senda Vivako azken lintzearen testamendua" izeneko bertso-xortarengatik eta hirugarren saria (100 euro eta oroigarria) "Baina zuk ni galdu ninduzun" izenburua duten bertsoengatik irabazi du Manu Goiogana irundarrak.

Sari banaketa eta eskolarteko txapelketan Baztan-Bidasoako kanporaketa

Sariak Berako Kultur Etxean maiatzaren 15ean, ortzirala, arratsaldeko 18:00etan eginen den ekitaldian banatuko dira. Sari banaketa ekitaldian eskolarteko Baztan-Bidasoako kanporaketa eginen da.


Helburua eta kultura

Lagunei esan nien hitz-aspertuan genbiltzala, La Sexta Noche emanaldia gertuago kokatzen nuela telezaborretik, saio duinetik baino. Harriduraz begiratu zidaten. Begiez adierazi zidaten ez zeudela ados. Egunerokoaz eta politikaz eztabaidatzen duena ezin zuten, itxuraz, zaku horretan sartu. Gaitegia albora utzi eta arreta bestelakoetan jartzeko eskatu nien. Adibidez, kendu diezaiotela soinua, une batez, eta konparatu dezatela telezabortzat duten beste edozein debate saiorekin. Pentsa dezatela aurpegierek, keinuek eta irudien segidek iradokitzen dioten horretan. Soinua berriz jarri eta neurtu dezatela hizlariek darabilten tonu altua, arrazoitzeko modua, irain kopurua edo gaiak alderdi pertsonalera eramateko ohitura saihetsezinean. Pentsa dezatela saioaren arduradunek zein gai, zein ikuspegirekin eta zein galderatan oinarrituta jartzen dituzten elkarrizketatzeko. Eta, nola ez, pentsatzeko bitan zein diren astea joan eta astea etorri errepikatzen diren gonbidatuak, zein profil duten, eta zein ezaugarri. Aintzat hartuta, bukatzeko, noiz hasi bai, baina noiz amaitzen den inork ez dakigula, ezaugarri guztiak dauzka emankorra bainoago, ikuskizunaren zirku bihurtzeko.

Inbidia ematen du, alderatzen hasiz gero, bestelako arrazoiengatik sare sozialen bidez guganaino iritsi den BBC kateko eztabaida saioak. Ideologiak ideologia eta iritziak iritzi, erabat desberdina da iradokitzen duena. Arrazoiketa landua da nagusi, eztabaidako kidearekiko errespetuaz gain. Publikoa adi, hizlarietako batek emandako iritzia txalotzeraino. Gaiak ere, arantzatsuak batzuk, ez dira mespretxurako aitzakia. Kulturan izango da desberdintasuna, ziur asko, sistema baten heldutasunean. Begien bistakoa da emanaldiek, itxuraz antzerako formatua dutela dirudien arren, helburu eta abiapuntu zeharo desberdinak dituztela.

Ez ditzagun geure buruak engainatu. Espainiako telebista publikoaren platoko gonbidatuen eserlekuan eseri eta eraso matxisten eta berdintasunaren legearen inguruko astakeria gaitzesgarriak errenkadan botatzeak ez du adierazpen askatasunarekin zer ikusirik. Kate horren helburuekin eta herrialde baten kulturarekin lotua dago. Onartezina edozein, edozein modutan eta edozein gairen inguruan aditua balitz bezala hizketan jartzea da. Hori larriagoa da.


VII. Getxo Hiria Patinaje Artistikoko Nazioarteko Txapelketa egingo dute Fadurako kiroldegian

Getxo Show Patinaje klubak, Getxo Kirolak-en laguntzagaz, antolatzen duen patinaje artistikoko lehiaketa barikutik domekara bitartean izango da.

Patinaje artistikoko lehiaketak 250 parte-hartzaile baino gehiago hartuko ditu, Fadurako kiroldegian, otsailaren 28tik martxoaren 1era.

Sarrera doakoa da eta lehiaketaren programazioa Facebookeko @clubpatinajeshowgetxo orrialdean kontsulta daiteke.


Bi egunetan itxiko dituzte Algortako San Nikolas eta Artibai kaleak

Ostegun eta ostiralean, Algortako San Nikolas eta Artibai kaleetako tarte batzuk itxi egingo dira ibilgailuen zirkulazioarentzat, Getxoko Udalak jakinarazi duenez. Tokiko iturriek zehaztu dutenez, 27.4. egikaritze-unitatea urbanizatzeko proiektuaren bigarren fasean aurreikusitako lanak direla eta, itxiko dituzte kaleak. Bertan zenbait etxebizitza ari dira eraikitzen. Bi egun horietan asfaltatze lanak egingo dituzte, batetik, San Nikolas kalean, Abasota eta Artibairen artean eta Etxeandia Apezpiku kalerantz doan beste tarte txiki batean; eta bestetik, Artibai kalean, San Nikolas eta Etxeandia Apezpikuaren artean. San Nikolas-Artibai bidegurutzean ere egingo dira lanak. Lanaldiaren barruan itxiko dira kaleak, 08:00ak eta 18:00ak bitartean gutxi gorabehera. Ordu horietan ezin izango da garajeetan sartu edo irten, ezta kaleko aparkalekuak erabili ere.

Getxoko Udalak barkamenak eskatu ditu lan horiek eragin ditzaketen trabengatik. Argazkian, beste herri lan batzuk, artxiboko irudian.


Bost herriren arteko pilota lehia

Segura, Zegama, Zerain, Mutiloa eta Idiazabalgo 85 pilotari gazte XIII. bost herriarteko pilota txapelketa jokatzen ari dira martxoaren 14az geroztik. Astero-astero herri desberdinetan kanporaketak jokatu ondoren, ostiralean, 17:00etan hasita, finalak jokatuko dituzte Zegamako pilotalekuan. Guztira sei final jokatu dituzte. Aurrebenjaminak B taldean, segurarrak izango dira lehian: Ekaitz Bravo eta Igor Iparragirre, Hodei Galarzaren eta Harri Apaolazaren aurka. Aurrebenjaminak A taldean, berriz, Zegamako Eneko Ormazabal eta Iurgi Landa, Idiazabalgo Ohian Garcia eta Elorri Harreguyren aurka lehiatuko dira.

Lehenengo urteko benjaminetan, Zegama Seguraren aurka ariko da: Adei Izeta eta Mikel Otegi zegamarrak, Luken Goiburu eta Mikel Ezkerra segurarren aurka. Bigarren urteko benjaminetan, Segurako Aratz Berasategi eta Eneko Goiburu, Idiazabalgo Markel Arzelus eta Gari Aranbururen aurka lehiatuko dira batetik, eta bestetik, Aratz Collado eta Enaitz Landa zegamarrak, Oinatz Otaegi eta Abiot De Prado zegamarren aurka. Alebinetan, azkenik, Idiazabalgo eta Zegamako pilotariak iritsi dira finalera: Markel Imaz eta Aritz Mintegi idiazabaldarrak, eta Manex De Prado, Oier Errasti eta Abderahin Gelloazouzi zegamarren aurka.

Mokadutxoa amaieran

Partidak jokatu ondoren, sari banaketa ekitaldia egingo dute; finalistek kopa bana eta parte hartzaile guztiek domina bana jasoko dute. Amaieran, pilotariei eta gurasoei mokadutxoa eskainiko diete.


Bi hilabete gehiago etxetik lanean emango dituzte, aukera duten langileek

Lana etxetik egiteko aukera duten langileek, horrela jarraitu beharko dute beste bi hilabetez. Hau da, maiatza eta ekainean ere etxetik lan egiteko aukera erraztu beharko dute enpresek, horretarako aukera dutenen kasuetan. Alarma egoera ezarri zenetik etxetik lanean hasi direnak. Espainiako Estatuko Gobernuak luzatu egin zuen atzo bi hilabete gehiagoz aukera hori. Gomendioa da, beraz ez da derrigorrean bete beharrekoa. Etxetik lan egiteak, ekonomia mantentzeko erabat baliagarria izan dela argudiatuta eman zuen atzo neurri horren berri.

Ikastetxeak itxi zituztenetik, asko dira zaintza lanak egin behar dituzten herritarrak. Haurren zaintzaz gain, adinekoena ere familia askoren gain gelditu da. Kasu horietan lanaldia murrizteko eskaera egiteko aukera izango dute, baita %100ean ere, kasu horretan soldatarik gabe. Enpresari murrizketaren berri 24 ordu lehenago eman beharko dio langileak, eta enpresak ezingo du ez zigortu ezta kaleratu ere horregatik.